
HELSINGISSÄ 1926 

K> F. PUROMIBHEN KIRJAPAINO O.-Y. 



Yleinen valitusvirsi. 



»Tanssiva Saksa» on ollut, yleinen puheenparsi vii- 
meisinä vuosina, onnettoman maailmanpalon jälkeen. 
Saksa tanssi voitettuna, kurjana, nälkäisenä, epätoi- 
voisena. Tarvitsihan se iloa surkeuteensa, mutta se 
etsi sitä kurjista lähteistä. Sen ilonpito vaati suuria 
joukkoja jättämään kaiken siveellisyyden, painumaan 
alas. 

Sama huvivimma on maailmansodan jälkeen tart- 
tunut muihinkin kansoihin. Kaikkialla huvitellaan — 
ja sydänhaavat itkevät verta. 

Tämä huvivimma on kulkeutunut myös Suomeen. 
Aikaisemmin, yksinkertaisemmissa oloissa eivät tulleet 
kysymykseenkään semmoiset huvimuodot, mitkä meillä 
nyt ovat käytännössä sekä ylhäisten että alhaisten pii- 
reissä. 

Huvikysymys on meillä loppumaton puheenaihe ja 
valitusvirsi, kulkipa mihin osaan maata tahansa. Kun 
Kotikasvatusyhdistyksen puhujat, matkoillaan johon- 
kin kylään saavuttuaan, kyselevät kylän kuulumisia, 
niin tavallisesti heti, kun puhe siirtyy nuorisoon, sano- 
taan: Nuoriso on kokonaan pois raiteiltaan; se on ajat- 
telematonta, kevytmielistä, se ei tunne nuoruutensa ar- 
voa, ei ajan arvoa; se ei ota osaa mihinkään vakaviin 
harrastuksiin, sen tunnuslauseena näyttää olevan: syö- 
käämme ja riemuitkaamme. 

Surullista on, että näissä valitusvirsissä on paljon 

perää. Kysykää opettajilta ja papeilta, mitä he sano- 
vat. Useimmiten on vastauksena toivoton huokaus: 
kaikki hukkuu huvin pyörteeseen. Ennen sanottiin: 
Otsasi hiessä pitää sinun leipää syömän. Nyt ei ole 
niin paljon työstä väliä: nyt vain tanssitaan otsa 
hiessä. Tanssi on se taikasana, joka nyt panee ihmiset 
liikkeelle penikulmien alueelta; mutta jos on oikea 
huvi kysymyksessä, silloin lasketaan jalkavaivat tar- 
koin. 

Keskustele äitien ja vakavamielisten kasvattajien 
kanssa. Suurin huoli heillä on nuorison väärästä ja 
liiallisesta huvittelusta. 

vKysy kaupunkilaisnuorison aatteita ja vapaa-ajan 
harrastuksia, niin voit ne viidellä sormella laskea: 
1) tanssi-iltamat, 2) elävät kuvat ja niistäkin kaikkein 
hulluimmat ilveilyt, 3) kahvilan sorina ja tupakan 
savu, 4) kaduilla käveleminen ja 5) sirkus ja teatteri.» 
Näin haasteli minulle äsken huolestuneena vakava- 
mielinen nuori mies. 

Ja eivätköhän ne ole vähän samaan tapaan maa- 
laisnuorisonkin meiningit? Nurkka- tai iltamatanssit, 
kujilla kulku rivoine puheineen ja kieltolain rikkomi- 
sineen, kortinpeluu tai parhaimmassa tapauksessa 
heikkojen ja huonojen romaanien luku — eivätköhän 
siinä ole maalaistenkin tavalliset huvit? 

Tähän saattavat jotkut loukkaantuneet vapauden 
sankarit heti sanoa: Sellaisia ne ovat ne vanhat, jotka 
eivät ymmärrä nuorten iloista mitään, mokomiakin si- 
veyden saarnaajia, jotka näkevät peikkoja keskellä 
kirkasta päivää ja jotka eivät tähän ilottomaan maail- 
maan soisi yhdenkään valoisan ilon säteen paistavan. 

Myönnetään pois, että on ihmisiä, jotka eivät to- 
dellakaan ymmärrä, ettei kaikki ilo ole pahaa, ettei 

hyvä ole mustaa, jotka tahtoisivat kaiken oikeankin 
ilon maailmasta karkoittaa, jotka usein eivät lainkaan 
muista omaa mennyttä nuoruuttaan; mutta totuuden 
nimessä seisahdu, nuori ihminen, ja tutki rehellisesti 
aikaasi ja itseäsi, ja varmasti sinä huomaat, etteivät 
asiat ole oikealla tolalla. 

Tämän kirjoittajan, joka on vanha ihminen, oikeut- 
tanee tästä asiasta puhumaan se, ettei hän ole unohta- 
nut niitä iloja ja leikkejä, jotka hänen synkkää lap- 
suuttaan ovat hauskuuttaneet ja jotka hänen nuoruu- 
tensa valoisimpina aikoina, jolloin hän oikein sydä- 
mensä pohjasta oli iloissa ja leikeissä mukana, toivat 
hänelle runsaasti virkistystä. Ja myöhemminkin, kyp- 
syneeseen ikään päästyään, on hän suuria nuoriso- 
joukkoja johtaessaan niin monesti nauttinut nuorten 
oikeasta ilosta ja riemusta. Jos luet hänen aikaisem- 
min kirjoittamansa kirjan »Leikki kasvatuksen palve- 
luksessa», tulee tämä asia riittävästi todistetuksi. 

Myönnän kernaasti, että tästä asiasta on vaikea 
kirjoittaa ja puhua, niin arkaluontoinen se on. Mutta 
kun se tapahtuu ymmärtämyksen hengessä, jolloin 
koetetaan tehdä oikeutta niin nuorten kuin vanhojen- 
kin näkökannoille, niin toivon, että totuutta ja kan- 
sansa parasta harrastava nuori ihminen on useimmissa 
kohdin minun kanssani samaa mieltä. 

Olemmeko kateellisia? 

Niin, Te vanhemmat olette kateellisia, kun Teille 
ei enää huvi maista eikä Teillä ole siihen tilaisuuksia, 
siksi Te niin kärkkäästi kieltelette meitä huvittele- 
masta, kuulen nuorten väittävän minulle. 

Niinpä niinkin! Saattaapa vanhempien valituk- 
sissa todella joskus olla vähän kateuttakin. Kerro- 
taanhan historiassa, että pakanoitten jumalat olivat 
kateellisia ihmisten onnesta ja iloista. Ja silloin he 
rankaisivat ihmisiä hirveällä tavalla, kuten Schiller 
kertoo tarussa Polykrateen sormuksesta: 

»Kaikki kukoistaa Polykrateen ympärillä, hänen valtakun* 
tansa, hänen kotinsa. Päivä on niin säteilevän kirkas, että hän 
syystä voi • pelätä myrskyn puhkeamista. Siksi hän ottaa sor* 
mestaan kallisarvoisen sormuksen, joka on hänelle hyvin rakas, 
ja heittää mereen; hän luopuu siitä, ettei toki omaisi kaikkea — 
jos tällä uhrilla ehkä voisi torjua jumalten kateuden. 

Mutta vähän ajan perästä tuodaan kuninkaan pöytään kala. 
Sen vatsasta löytyy sormus. Sittenkin siis sormus palaa Polykra* 
teen käteen! Silloin hän ymmärtää, että hänen tuomionsa on 
päätetty. Jumalat eivät huolineet lahjasta, jonka oli määrä so* 
virtaa Polykrateen ylen suuri onni. Nyt puhkevatkin onnetto* 
muudet: vihollinen anastaa hänen maansa, hänen kotinsa tuho* 
taan. Hän on liian onnellinen!» 

Saattavathan vanhusten kieltojen takana olla sel- 
laiset ajatukset kuin »mitä niiden nuortenkaan tarvit- 
see aina olla menossa, kotonahan rn^kin saamme istua 
ja elukkain illastamisesta huolehtia, vaikka nuoret pa- 
remmin jaksaisivat, meidän pitää valvoa ja heitä odo- 
tella» jne., mutta tämä ei suinkaan ole kieltojen ja es- 
telyiden tavallinen syy. Ei, kyllä syy on toinen. Kyllä 
siinä useimmiten on huoli siitä, ettei vain lapsille mi- 
tään vahinkoa tapahtuisi, etteivät he siellä huvipaikois- 
saan vain huonoille teille joutuisi. 

Ja toiseksi, ei vanhojen ihmisten nykyisin tarvitse 
kadehtia nuorten huvittelumähdollisuuksia. On van- 
hoillakin mahdollisuutensa ja kyllä hekin nyt huvitte- 
levat. Vanhempi väkihän se täyttää hienot tanssipai- 
kat Helsingissä. Heitä käy paljon elävissä kuvissa. 
Ns. sivistyneitten piirissä järjestetään oikein perhe- 
naamiaisia, joissa naiset saattavat kummitella juopu- 

ncidcn herrojen kanssa. Ja miten vanhat herrat huvit - 
televatkaan korttiseuroissaan ja kieltolakia rikkoes- 
saan! Talonpoikais- ja työläispiireissä saattaa vanhaa 
väkeä olla hyvinkin paljon mukana tanssitilaisuuk- 
sissa, samoin kortti- ja juomaseuroissa. 

Varmasti on myöskin paljon toisenlaisia vanhem- 
pia, jotka antavat ilon ja riemun kukoistaa oikealla ta- 
valla perhepiirissä ja ovat itse siinä mukana. Heihin 
sopii hyvin laulu: »Ja vanhakin nyt nuortuu kuin lapsi 
leikkimään». Osaavatpa vanhat löytää paljon oikeata 
huvia kotinsa ulkopuoleltakin. Muistakaamme vain 
Juhani Ahon kertomusta »Rautatie», jossa ukko ja 
akka lähtevät rautatietä katsomaan ja siitä paljon iloa 
saamaan. 

Ei ole siis vanhoilla edes syytä kateuteen. Monen- 
laiset ovat huvin mahdollisuudet heillä ja paljon he 
niitä myös käyttävät. 

Ilon ja riemun puolustelua. 

»Jos leikit niinkuin lapsi, niin leiki vaikka koko ikäsi.» 

Luther. 

Miksi sitten vanhat moittivat nuorten huvinhalua? 
Onko väärin, että nuori ihminen kaipaa huvia? Ei! 
Sillä huvi kuuluu nuorten ihmisten olemukseen. Oikea 
ilo ja huvi on suuri Jumalan lahja. Eräs englantilai- 
nen kasvattaja sjnoo: »Iloitkaa kaikesta. hyvästä, mitä 
maailmassa on, älkääkä olko surumielisiä». Ja eräs 
viisas mies juttelee seuraavaan tapaan: Nuori ilman 
huvia on kuin kesä ilman aurinkoa tai joulu ilman 
kynttilöitä. Nuorena vain osataan oikein vilpittömästi 
leikkiä ja riemuita. Ja niinhän se sanoo runoilijakin: 
»Nauti, nauti nuorena, sydän jäätyy vanhana». Raa- 

mattukin kehoittaa iloitsemaan ja erikoisesti se kehoit- 
taa nuoria: »Iloitse nuorukainen nuoruudessasi, ja 
anna sydämesi iloinen olla nuoruutesi päivinä! Ja käy 
niitä teitä, joita sydämesi halajaa ja silmäsi ihantele- 
vat; — mutta tiedä, että Jumala kaikesta tästä tuottaa 
sinut tuomiolle!» (Salom. Saarn. 11:9.) 



»Tabor ia Hermon riemuitsevat nimestäsi». (Ps. 89: 13). 
»Kypressitkin iloitsevat sinun tähtesi ja Libanonin setripuut.» 
(Jes. 14: 8). 

»Korven laitumet tiukkuvat ja kukkulat vyöttäytyvät rie* 
muun » (Ps. 65: 13). 

»Iloitkoot taivaat ja riemuitkoon maa; pauhatkoon meri, ja 
mitä siinä on I Ihastukoot kedot ja kaikki, mitä niissä on, rie- 
muitkoot silloin kaikki metsän puutkin.» (Ps. 96 11, 12). 

»Ta hän (aurinko) käy ulos kammiostansa niinkuin ylkä, 
riemuitsee niinkuin sankari latuansa juostessaan». (Ps. 19: 6). 

»Korpi ja kuiva maa iloitsevat, erämaa riemuitsee ja kukois* 
taa kuin kaunokukka. Se kukoistamalla kukoistaa ja riemuitsee, 
jopa ilolla ja riemulla. Libanonin kaunistus on sille annettu. 
Karmelin ja Saaronin ihanuus; he saavat nähdä Herran kun» 
nian, meidän Jumalamme jalouden.» (Jes. 35: 1. 2). 

»Pauhatkaa Herralle kaikki maatl Palvelkaa Herraa ilolla, 
tulkaa hänen kasvojensa eteen riemulla». (Ps. 100: 1, 2). 

Jumalan valtakunta on »rauhaa ja iloa Pyhässä Hengessä.» 
(Room. 14: 17). 

»Iloitkaa aina Herrassal Vielä minä sanon: iloitkaa I (Fil. 4:4). 



Vaikka emme saakaan tässä kirjassa tilaisuutta 
enemmän perustella huvin ja ilon eroavaisuuksia, niin 
mielestäni on kuitenkin velvollisuus siitäkin vähän pu- 
hua. # 

Ilon .pitäisi ihmisessä olla oikein pysyväisenä voi- 
mana. Huvi sen sijaan on satunnaista ja harvinaisem- 
paa. Se on jossakin määrin tehtyä tai hankittua, kun 
ilo taas on ihmisessä itsessään. Iloa ja huvia sekoite- 
taan usein toisiinsa ja monta kertaa ne ovatkin toisis- 
taan riippuvaisia. 

»Iloa enemmän» on erään hyvän kirjan nimi, ja sen 
kehoituksen pitäisi kaikua lakkaamatta keskuudes- 
samme, sillä me emme osaa oikein vaalia tätä suurta 
Jumalan lahjaa itsessämme ja kodeissamme. 

Vanha sana sanoo: »Iloinen sydän tekee iloiset 
kasvot». Ilo on siis suuri sydämen voima. Ilo on elä- 
mäntekijä, elämäntarve, elämänvoima, elämänarvo. 
Ilo on purjeena elämän purressa. Ilo on neuvokas ja 
uskalias. Se näkee kyllä vastukset, mutta se loihtii ne 
pieniksi ja voittaa ne. Se synnyttää suuria päätöksiä 
ja tekoja. Se lähentää ihmiset toisiinsa, tekee heille 
mahdolliseksi yhteistyön. Se osaa alistuakin olematta 
silti väsynyttä, välinpitämätöntä ja typerää kaikkeen 
tyytymistä, yhtä vähän kuin se tuntee alistumisen kat- 
keruuttakaan. Ilo ei kuulu vain lapsille ja naisille, se 
sopii voimakkaille ja suurisieluisille miehillekin. Ilo on 
samaa ihmisille kuin aurinko kasveille. Me tarvit- 
semme paljon aurinkoisia luonteita ilottomaan, kyl- 
mään maailmaan. 

Onko sitten nykyajan ihmisillä iloa? Onko heidän 
hauska elää? On — ja ei. Huvitellaan paljon, iloi- 
taan paljon, mutta ei kaikki huvittelu ja ilonpito ole 
todella hauskaa. Siihen on monenlaisia syitä vaikutta- 
massa. Entisajan ihminen osasi jäykkyydessäänkin 
välistä iloita sydämensä pohjasta. Uudenaikainen si- 
vistys on tuonut mukanaan niin paljon elämänvaati- 
muksia, elämisen taistelu on niin ankaraa, että se ai- 
heuttaa paljon surua, synnyttää tyytymättömyyttä ja 
katkeruutta. Tämän painon alla ei yksinkertainen ilo 
ilolle tunnu. Ennen tehtiin yksinkertaista työtä luon- 
non parissa, missä ihminen löysi luonnollista iloakin. 
Nyt on työ muuttunut koneelliseksi, tappavan yksi- 
toikkoiseksi. »Edistys» pakottaa ihmiset elämään pe- 

laittavan karkean paineen alaisina, aina hermat jänni- 
tettyinä. Olemme tulleet itse luomiemme hirviöiden, 
kaneiden, arjiksi. Työ an hengetöntä, se ei anna oi- 
keata työn iloa. Syntyy yhteskunnallisia taisteluja, 
vihaa, katkeruutta, ja ila an kaukana. — »Kun mui- 
naisajan lohikäärmeet olivat surmatut, lai keksintö 
uusia hirveitä lohikäärmeitä, jäiden -hengitys an tulta 
ja jäiden kouraiseminen musertaa ihmiset.» 

Kun meidänkin maassamme voimakkaasti kuljetaan 
tässä kuvattuun suuntaan, niin on riittävästi syytä huu- 
taa edelleen: Iloa enemmän! 

Ensin työ sitten leikki. 

Niin se kuului vanha suomalainen sananparsi. Ja 
toinen sanoo: »Leikki sijansa saakoon, mutta viisaus 
valvokoon». 

Jumala teki työtä kuusi päivää ja lepäsi seitsemän- 
tenä. Hän on järjestyksen Jumala vielä tänäänkin. 
Vain sillä on oikeus leikkiin ja lepoon, joka ensin on 
uskollisesti hoitanut tehtävänsä. Ihminen ei saa tulla 
työn orjaksi, vaan voittajaksi ja herraksi. Siksi tulee 
hänellä myös olla lepoa, ei ainoastaan ruumiillisesti, 
vaan myöskin hänen puuhiensä vaihtelusta aiheutuvaa 
henkistä virkistystä. 

»Vapaahetket ovat siunatut käsivarret, jotka kanta- 
vat väsynyttä ihmistä.» Ne on siis käytettävä oikein, 
siihen mikä todella virkistää. Esim. henkisen työn teki- 
jän on mentävä vapaahetkikseen mahdollisuutta myö- 
ten ulos, luonnon pariin, sieltä virkistystä ja huvia et- 
simään. Jos hän rupeaa itseään huvittamaan ahmi- 
malla vapaa-aikoinaan monisatasivuisia romaaneja, vä- 
syy hän entistäkin enemmän. 

Toisaalta voi vapaa-ajastaan nauttia vain se, joka 
on kunnollisesti tehnyt työtä silloin, kun työn aika oli. 
Vaikka pidämmekin iloa tärkeänä, emme suinkaan suo- 
sittele liiallista huvittelemista, kaikkein vähimmin sel- 
laista huvittelemista, joka häiritsee työntekoa tai estää 
siitä. Menestyksen saavuttaneilta amerikkalaisilta 
liikemiehiltä kysyttiin, miten he olivat niin pitkälle 
päässeet. Eräs heistä vastasi neuvoksi nuorille: Varo 
pitkään nukkumista, turhia pikkumenoja ja monenlai- 
sia huvitteluja. Menestys lienee toki suurempi ilon 
aihe kuin remuavinkaan huvi. Mutta kun meillä tah- 
dotaan muka oikein virkistyä, niin pidetään loppumat- 
tomia kutsuja, käydään lakkaamatta vieraisilla, hu- 
veissa, elävissä kuvissa, huvimatkoilla jne., ja lopulta 
kyllästytään kaikkeen. Ei ole silloin saatu lepoa ja 
virkistystä, ei liioin ole huolehdittu menestymisestä. 
»Kohtuus paras kaikessa», sanoo suomalainen sanan- 
lasku ja ainakin huvittelukysymykseen se sopii. »On 
aika itkeä, aika nauraa, aika valittaa ja aika hyppiä», 
sanoo Raamattukin. Ei maista huvi, jos velvollisuuk- 
sien laiminlyönnit irvistelevät joka askeleelta. Ajal- 
lansa siis velvollisuudet, ajallansa huvit. 

Vanhana miehenä rohkenen ottaa esimerkin oman 
nuoruuteni ajoilta. Opettajaksi valmistuessa piti sil- 
loin tehdä tiukasti työtä. Harvoin joudettiin huvittele- 
maan — varsinainen tanssi ei kuulunut ohjelmaan ol- 
lenkaan, mutta keväisillä huvimatkoilla saimme kui- 
tenkin laululeikkejä leikkiä. Voi, miten sydämen poh- 
jasta silloin leikittiin »Karjalan kauniilla mailla». Vielä 
nyt raskaan päivätyön perästä, vuosikymmenien takaa 
ne muistot mieltä virkistävät. — Toinen esimerkki 
raittiusyhdistys Koiton parhailta ajoilta. Yhdistykseen 
kuului silloin lähes 2000 nuorta ihmistä. He olivat yli- 

malkaan raskaan työn tekijöitä ja siihen aikaan olivat 
työpäivät vielä sangen pitkät. Siitä huolimatta se nuo- 
riso jaksoi harrastaa aatteita ja paljon ponnistella it- 
sensä kehittämiseksi. Kun kesäisenä sunnuntaina men- 
tiin joukolla kauniiseen Siirtolaan, niin sielläkin hen- 
kinen puoli ja ruumiillinen lepo asetettiin ensi sijalle. 
Järjestystä oli helppo pitää, siitä nuoret itse huolehti* 
vat. Puolisen tuntia vain tai korkeintaan yksi tunti 
leikittiin ihanan luonnon helmassa tai suuressa Pohjo- 
lan pirtissä. Mutta leikkiin käytiin suurella hartau- 
della, jos niin saa sanoa. Leikin into kasvoi voimak- 
kaasti pursuavaksi iloksi, kuin olisi tahdottu siihen pur- 
kaa patoutunut nuoren elämän voima. Ja kun van- 
hemmat vieressä katselivat, oli se heillekin suurta iloa 
ja nautintoa. Miten mielellään sen ilon soikaan noille 
ahkerille velvollisuuksiensa täyttäjille! — Mutta heti 
kun annettiin merkki leikin loppumiseen, niin siihen 
paikkaan se jäi. Kun sitten lähdettiin rientämään kau- 
punkiin jokapäiväisen elämän velvollisuuksia täyttä- 
mään, niin iloisen sunnuntaipäivän viettäneen nuorison 
joukosta kaikuivat kauniit laulut. Silloin tuntui hy- 
vältä. Tämä työtätekevä, mutta aatteellinen nuoriso 
oli pyhäpäivänsä oikein viettänyt ja saanut siitä uusia 
voimia. 

Nykyinen nuoriso sen sijaan, niin yleisesti valite- 
taan, on kuin heinäsirkka vanhassa sadussa, joka ei 
tulevista päivistä ja elämän talvikaudesta paljon huo- 
lehdi. Tiedämmehän, mitenkä heinäsirkka vain lauleli 
kaiken kesää. Kun sitten syksy tuli eikä sillä ollut 
mitään hampaan koloon pantavaa, niin se meni apua 
pyytämään muurahaiselta, joka oli toista maata — ah- 
kerasti oli se rakentanut kaiken kesää ja koonnut it- 
selleen tukevan ruokavaraston. Mutta muurahainenpa 

kysyä tokasi heinäsirkalta: Mitä teit kesän kaiken? — 
Laulelin, vastasi se. — No tanssi nyt sitten, sanoi muu- 
rahainen ja jätti sirkan niine hyvineen. 

Nuorison suuret joukot laulavat ja tanssivat nuo- 
ruutensa kesän ja ovat miehuuden ikään tultuaan köy- 
hiä taloudellisesti ja vielä köyhempiä henkisesti: kai- 
kin puolin siipirikkoja velvollisuuksiensa työkentällä. 

Sopimattomia huveja ja niiden seurauksia. 

»Sinä päivänä, kun nuori ihminen menee huonoon huvi" 
paikkaan, alkaa sankari hänessä kuolla». 

Valitettavasti on paljon sellaista huvia, joka on 
omiaan kuolettamaan oikean sankarin nauttijassaan, 
ja sellaisia huveja vastaan on lujasti taisteltava. 
Otamme seuraavassa puheeksi muutamia näistä hu- 
veista. 

1. Kiroileminen. 

Menkäämme janakin iltana kylän kujalle, tielle tai 
keinulle. Siellä on nuori voima koossa. Ylimpänä 
kukkona kiekuvat siellä poikasakin johtajat, rivoim- 
mat suurisuut. Kauas kaikuvat karkeat kiroukset ja 
rivoudet, joita naurun remahdukset säestävät. Se on 
olevinaan huvia ja miehuuden osoitusta. Ja tämä vi- 
heliäinen raakuus, jota ilta illalta kuullaan ja johon it- 
sekin vähän kerrallaan otetaan osaa, muuttuu pian tot- 
tumukseksi ja tavaksi. Ja kun se kerran on tullut 
omaksi tavaksi, silloin ei huomata, miten hirveän ruma 
tapa se on. 

Tapasin äskettäin äidin, jonka ylioppilaspoika oli 
ollut puolitoista vuotta sotilaana. Kun kyselin pojan 

asioita, niin äiti kertoi hyvin muuten menevän, mutta 
että oli vallan kauheata, kun poika oli ruvennut niin 
kiroilemaan. Hän kirota täräyttelee kotonakin, vaikk'ei 
talossa ennen kuultu kirosanaa. — Sanomme ehkä, että 
se oli heikkoa sivistystä, kun se ei ollut pystynyt sen 
verran miestä karkaisemaan ulkoa tulevaa raakuutta 
vastaan. Mutta kuka voi väittää olevansa kyllin luja 
kestämään alituisena seurana olevan joukon vaiku- 
tusta? 

Kiroileminen on tullut Suomen kansalle niin rak- 
kaaksi ja se on käynyt kansalaistemme keskuudessa 
niin yleiseksi, että amerikkalaisetkin tuntevat suoma- 
laisen hänen käyttämästään »perkele»-sanasta: hekin 
ovat oppineet niin paljon suomea. 

Meidän on jo aika päästä tällaisista tuntomerkeistä. 
Meidän on aika päästä irti sellaisesta huvista. 

2. Rivot puheet. 

Toisinaan lauman johtajat ryhtyvät suorastaan kil- 
pailemaan siitä, kuka osaa olla rivoin. Lauma ja var- 
sinkin keskenkasvuiset pojat kuuntelevat nauraa ho- 
hottaen. Koko kaunis sunnuntai-ilta saattaa kulua täl- 
laisen huvin nautinnossa. Voi sitä kylvöä, mikä silloin 
suoritetaan! Monen pojan mielikuvitus saastuu koko 
elini jaksi ja sopivassa tilaisuudessa johtaa se toiset 
myöskin huonoihin tekoihin, vaikka, se kernaasti 
myönnettäköön, tuollainen puhetapa ei päämestareihin 
aina vaikuta. 

Tuolla taas kulkee miessakki kilpaillen siitä, kuka 
rivoimman laulun osaa laulaa. Vaivaista huvia! 
»Kuinka ilkeät samalla suulla syödä jumalan viljaa?» 
sanoi kerran vakava ukko moiselle laulajalle. On 

useammin kuin kerran kirjoitettu tällaisen laulun vai- 
kutuksesta. Omasta kokemuksestani voin kertoa, että 
kerran poikasena, kauniina kesäyönä rannalla istues- 
sani, kuulin veneellä kulkevan miehen laulavan oikein 
raakaa laulua. Sen jälken olen kuullut tuhannesti 
laulettavan parempia lauluja, mutta vaikka on jo lä- 
hes 50 vuotta siitä kulunut, niin vielä joskus saattaa 
tuo hirveä laulu kaikua korvissani. 

Suomen nuoret! Eiköhän olisi jo aika, että tällai- 
set laulut lakkaavat kuulumasta kyliemme teiltä, 
metsäpoluilta ja järvien seliltä? 

Väärä uudenaikainen kulttuuri on kyllä tuonut sa- 
mantapaiset, muodoltaan ja kieliasultaan tosin hiukan 
sievistellyt laulut hienojen ravintoloittemme lavoille, 
jopa ala-arvoisten huvitilaisuuksien ohjelmiinkin, 
mutta nuorisomme puhtauden nimessä' ne on niistäkin 
karkoitettava. Tosin ns. sivistyneitten piireissä ja var- 
sinkin heikompien taiteilijoiden joukossa nykyisin 
ihaillaan hienompaa raakuutta. Ennen saattoivat vain 
kylänkujien tunnottomat laumojen johtajat naurattaa 
arvostelukyvyttömiä joukkojaan raakuuksilla tai kaksi- 
mielisillä vitseillään — nyt ne ovat sakettiniekkoja, 
hienoja herroja, joita kuunnellessaan naisetkin sano- 
vat: se on hauska mies, se osaa kaiken maailman jutut. 

Viheliäistä on huvi, mitä katu- ja kujaelämä tar- 
joaa. Siellähän opitaan kaikki se surkea, mistä edellä 
on puhuttu. Siellä kasvatetaan laiskat, vetelehtivät 
nuorisojoukot. Siellä kylvetään paheiden siemenet 
nuorten mieliin. Sieltä ovat lähtöisin puukottajien, 
epäsiveellisten ja rikollisten suuret joukot. Sellai- 
sesta huvittelusta olisi edes varhaisnuoriso koetettava 
pelastaa. 

3. Väkijuomat. 

Ettäkö juopottelu olisi hauskaa? Kysymyskin jo 
tuntuu järjettömältä. Ja kuitenkin on ihmisiä, jotka 
juopottelusta nauttivat. Kuuntele työmiesten juttuja: 
raskaan päivätyönsä perästä he tahtovat oikein nauttia 
ryyppäämällä itsensä sikahumalaan ja tekemällä raa- 
kuuden töitä. Ja vaikka maanantaina kuparisepät ta- 
kovat päässä ja huvi on kaukana, niin kuitenkin vielä 
ikäänkuin nautitaan siitä, että on oikein saatu juoda. 
»Mitäpä iloa köyhällä muutakaan olisi. Sallikaa hänen 
nyt edes juoda», sanotaan. — Tai kuuntele herrasmies- 
ten meininkejä: sivistyneiden täytyy päästä ikäänkuin 
irti sivistyksen kahleista ja oikein hummata! Eikä se 
käy päinsä muuten kuin oikein vahvasti ryyppäämällä. 
Ja silloin tehdään monia sellaisia töitä, joita sitten saa 
koko elämänsä iän katua. Vaivaista huvia! Vieläpä 
ns. sivistyneen naisen suusta saa kuulla: ne herrat ovat 
niin hauskoja, kun ne ovat vähän humalassa. Siksi he 
kieltolakia rikkomallakin hankkivat herroillensa juo- 
matilaisuuksia — ja sallivat sellaisia kodeissaan. Sää- 
littäviä olentoja ja surullista huvia I 

Väkijuomat ovat kaiken todellisen ilon surmaajia. 
Missä yksikin humalainen nuoriso joukotua raakuuksia 
puhuu ja kehnouttansa osoittaa, sieltä on poissa oikea 
ilo koko seurasta. Yksi ainoa viliel iiii non olento pilaa 
koko joukon ilon. 

Raamatussa kysytään: 

»KetJä oi, kettä voi», kettä riidat, kelli vaIUiu, kettä aiheetta 
haavat, kettä sameat silmät?» 

Ja vastataan: 

»Niittä, jotka viinin vieressä viipyvät Ja tulevat väkijuomaa 
maistamaan. 

Älä katsele viiniä, kuinka se punottaa, kuinka se maljassa 
välkkyy, herkästi alas valuu I 

Lopulta se puree kuin käärme ja pistää kuin kyykäärme.» 
(Sai. San. 23: 29-32). 



Väkijuomat ovat »kuoleman oikea käsi». Nälkä, 
suru, sota, rutto ovat vain pieniä tekijöitä maailmassa 
väkijuomien rinnalla. »Kuoleman oikea käsi» saattaa 
sanoa kuolemalle: 

»Minä saan aikaan yksin kaiken sen, jonka kaikki 
muut yhdessä. Minä saatan ihmiset näkemään nälkää, 
tuotan heille surua ja köyhyyttä. Minä vajotan heidät 
epätoivoon ja lahjoitan heille sairautta ja kaikenlaisia 
onnettomuuksia, sanalla sanoen kaikkea sellaista, joka 
vie heidät perikatoon ja tekee heistä sinun alamaisiasi. 
Katso, jatkoi hän ja kohotti pikariaan, tämä tässä on 
'onnenmalja'!» 

Ja kuolema jatkaa: 

»Sinä olet oikeassa, sinä todellakin saat yksin ai- 
kaan yhtä paljon, kuin nuo kaikki toiset yhdessä, Sen- 
tähden kuuluu arvonimi 'kuoleman oikea käsi' sinulle.» 

On enemmän kuin erehdystä, että väkijuomat li- 
säisivät iloa maailmaan. Neitonen ja nuorukainen, jos 
tahdot itsellesi iloa säilyttää, jos ilon voimia tahdot 
maailmassa edistää, niin julista leppymätön sota väki- 
juomia vastaan. Älä usko väärän vapauden aposto- 
leja, ettei muka yksi lasi mitään tee. Tee itsellesi sel- 
väksi vakaumukseksi ja elämäsi ainoaksi ohjeeksi 
väkijuomiin nähden, että ensimmäinen lasi on juoppou- 
den pesti, ja jollet sitä ota, niin vältyt ihmiskunnan 
suurimmasta vihollisesta ja liityt niiden joukkoon, 
jotka tahtovat yhdessä taistella ihmiskunnan pahinta 
onnen ja ilon surmaajaa vastaan. 

4. Kortinpeluu. 

Kortinpeluu on muodostunut toisin paikoin maa- 
tamme oikein kauhistavaksi paheeksi, kaikkien henkis- 
ten harrastusten sekä taloudellisten pyrkimysten jul- 
maksi viholliseksi. Eikä se suinkaan ole ainoastaan 
nuorison pahe, vaan monin paikoin vanhat miehet me- 
nettävät pelissä talonsa ja tavaransa. Karjalasta, S:n 
pitäjän eräästä kylästä kerrotaan, että viiden vuoden 
aikana on puoleen kylän taloista tullut uusi isäntä — 
entiset ovat korttipelissä panneet talonsakin mene- 
mään. Ja meidän hyvässä Helsingissämme moni per- 
heen pää unohtuu klubillensa koko yöksi, kun kortin- 
peluu on niin hauskaa. Kun sitten aamulla tullaan ko- 
tiin, on usein pää täynnä ja kukkaro tyhjä. 

— Niin, kukapa nyt sellaista peliä puoltaakaan, 
mutta viaton leikkipeli on aivan toista, niin vakuutta- 
vat monet sangen kunnon ihmiset, joiden kodeissa 
leikkipeli kuuluu säännöllisiin ajanvietteisiin. Mah- 
dollistahan on, että kun lapset ja nuoret tottuvat kort- 
teihin, niin ei peli- ja voitonhimo koskaan pääse heissä 
voitolle, vaikka he kortteja käsittelevätkin. Omasta 
puolestani en kuitenkaan milloinkaan uskaltaisi kort- 
teja kotiin tuoda, niin viattomia paperinpalasia kuin ne 
ovatkin. Siinä huvissa on sittenkin vaaran paikka pal- 
jon lähempänä kuin monissa muissa peleissä. Ja kun 
sen tiedän, on velvollisuuteni huutaa nuorisolle: Ken 
vaaraan itsensä antaa, se voi vaaraan hukkua. 

En ole koskaan käynyt Monte Carlossa, mutta olen 
nähnyt kuvia pelaajista siellä ja kuullut maanmies- 
temme kertomuksia pelipöydissä istuvista. Kiihko on 
aivan hirvittävä. Vanhat naisetkin ovat niin huumau- 
tuneita, että aivan eläimellisyys paistaa heidän kas- 

voiltaan. Ja kun kaikki on menetetty, niin sitten kuula 
otsaan! Se on pysyvä tapa pelitalojen elämässä. 

Monien muiden joukosta mainitsen, että kerran 
ikään meni Suomesta mies Monte Carlon pelihelvettiin. 
Vähässä ajassa oli kaikki menetetty. Kotiin palat- 
tuaan hän ei voinutkaan keksiä pelastusta taloudelli- 
seen pulaansa, vaan suistui kuolemaan. Perhe jäi puille 
paljaille isän huvitteluhalun ja pelihimon tähden. 

Toisen kerran taas kulkee oppinut nuorukainen ul- 
komailla. Äiti rakastaa ainoaa poikaansa ja lähettää 
hänelle — opintoja varten — rahaa, minkä irti saa. 
Poika innostuukin peliin ja pyytää äidiltä aina lisää. 
Äiti puristaa viimeisetkin voimansa ja kokoaa kaikki 
pojalleen, mutta poika on nyt himonsa orja eikä niistä 
kahleista enää irti pääsekään. Päiviensä päättäminen 
omin käsin on toivottoman viimeinen teko. Ja kun sa- 
noma siitä äidille saapuu, niin pian ovat hänenkin elä- 
mänsä päivät luetut. 

Tulen kanssa leikkiminen on vaarallista. 



Tanssi. 

»Himot tulistuvat, omantunnon ääni heikkenee, väsymys 
heikentää itsehillintää, tunne herkistyy, ja jos olosuhteet ovat 
myönteiset, niin paras omaisuus, siveys menetetään.» 

Näin kirjoittaa tanssista J. Olof Wallin. 

»Sallittua» tai »kiellettyä» — niin voidaan selvästi 
sanoa muutamista huveista. Juomaseura on selvästi 
pahaa ja kiellettyä, siitä olemme kaikki yksimielisiä. 
Virkistävä huvimatka taas varmasti on luvallista, huo- 
limatta siitä, että sekin voi jollekin yksityiselle olla 
turmioksi, aivan samoin kuin kirkkomatka on monelle 
ollut. 

Voidaan epäröimättä sanoa, että suuri osa tanssi- 
tilaisuuksista 011 varmasti onnettomuudeksi nuorisolle, 
mutta emme läheskään kaikki ole yksimielisiä siitä, 
että tanssi sellaisenaan on kerta kaikkiaan jyrkästi tuo- 
mittava asia. Se on niin sanottuja ehdonvallan asioita, 
joista aina on oltu erimielisiä vakavimpimkin ihmisiin, 
hurskaihin kristittyihin asti. Niin, »sallittua» tai »kiel- 
lettyä» riippuu lopulta tanssijoista itsestään ja olo- 
suhteista, missä huvittelu tapahtuu. Siis tanssinkin 
muuttaa synniksi ihminen itse, tai tekee sen olojen ja 
ympäristön vaikutus. 

Mitä pahaa siis onkaan tanssissa? Mitä sopima- 
tonta siinä on, kun musiikin tahdissa ja kauneuden la- 
lakien määräämien liikkeiden mukaan liikehditään 
miellyttävästi ja kohtuullisesti milloin kiihkeämmin, 
milloin verkalleen?» Näin kysyy kirjan »Pyhä aika 
nuoruuden» kirjoittaja G. Weitbrecht ja vastaa: »Eipä 
juuri mitään, hyvä ystävä, jos tanssissasi et muuta kai- 
paa kuin miellyttävää ruumiillista harjaantumista tai 
kauniiden ja säännöllisten liikkeiden esittämistä — 
hyvä on! Tanssi vain sydämen halusta ja tahtosi mu- 
kaan.» Mutta samalla hän kysyy, eikö liikkumiseen 
ole muutakin tilaisuutta. Ja hän kertoo vanhasta nuo- 
rison johtajasta, jolta nuoret miehet pyysivät tanssi- 
lupaa, ja tämän menettelystä: »Vai tahdotte te hyppiä 
ja juosta. No, tuossa on Koivuvaara. Juoskaapa sen 
harjalle ja tulkaa heti takaisin, niin varmaankin saatte 
tarpeeksi liikettä.» — Johtajan onnistui tyydyttää 
nuorten miesten liikkumishalu. Mutta valitettavasti 
nykyajan johtajille ja kasvattajille se harvoin onnis- 
tuu. »Onhan se liike tärkeä, mutta sen täytyy tapah- 
tua parittain ja toisen sukupuolen kanssa. Siitä vasta 
tanssi viehätyksensä saa», vastaavat meidän nuoret 

miehemme, jos heitä tanssin sijasta kehoittaa muuhun 
voimanponnistuksia vaativaan liikehtimiseen. 

Mikä onkaan meistä mieluisempaa kuin lasten 
leikki, hyppy ja tanssi. Raamatussakin usein puhu- 
taan tanssista, varsinkin naisten tansseista, ja tällä 
tanssin puolustajat usein ratsastavat. He eivät tahdo 
muistaa, että Raamatun tanssit tavallisesti esitettiin yk- 
sin ja että ne useimmissa tapauksissa olivat riemun ja 
kiitoksen osoitusta Jehovalle. Ja sielläkin on kyllä 
ero tanssilla ja tanssilla. »David hyppi kaikin voimin 
Herran edessä» liiton arkkia Jerasalemiin tuotaessa. 
Herodiaan tytär myöskin hyppäsi, mutta muistamme, 
minkälaista oli tämä tanssi ja sen seuraukset. Erilaisia 
olivat siis nämä tanssit. 

Siihen aikaan, kun tämän kirjoittajakin oli nuori, 
puhuttiin paljon nurkkatansseista. Niissä tapahtuikin 
nuorison huvittelu pääasiassa siihen aikaan. Meitä, 
nuorempia opettajia ja sivistystyön tekijöitä, opetettiin 
kovasti taistelemaan niitä vastaan. Toisin paikoin se 
kävikin hyvällä menestyksellä. Meidän piti perustaa 
seuroja ja puuhata niille taloja. Suurin toivein silloin 
tehtiin työtä. Paljon rakkautta uhrattiin puuhiin, joilla 
tahdottiin vanhan huonon sijalle saada parempaa 
uutta. Siinä hengessä syntyi kotipitäjänikin ensim- 
mäinen seuratalo. Se olikin kauan sivistystalona. Ei 
siinä paljon tanssittu silloin. Mutta myöhemmin kävi 
toisin kuin me uskoimme. Sivistystalo muuttui huono- 
jen näytelmien, tanssin ja lopulta kaiken rienauksen 
pesäpaikaksi. Kun vihdoin siinä ja sen läheisyydessä 
tapahtui muutamia murhiakin, niin jopa talo viran- 
omaisten toimesta kokonaan suljettiin pitkiksi ajoiksi. 
Miten se koskikaan meihin. 

Tämä ei suinkaan ole ainoa pettymys vanhalle si- 

vistystyön tekijälle. Puhutaanhan lakkaamatta tuhan- 
sista »tanssitaloista» maassamme, vaikka niistä ei liene 
montakaan varsinaiseksi tanssitaloksi rakennettu. Si- 
vistyksen nimessä ne on tavallisesti kohotettu. 

Mutta tanssihan kuuluu sivistykseen, niin lakkaa- 
matta puhutaan. Saatetaanhan kummeksien puhua 
nuoresta ihmisestä: »sivistynyt ihminen, eikä osaa 
tanssia!» Ja ainakin kaupunkilaisäideillä on hirmui- 
nen kiire saada poikansa ja tyttönsä tanssikouluun, 
jota ne usein käyvät samaan aikaan kuin rippikoulua- 
kin. — On totta, että ulkonaisesti kaunis ja siro käytös 
myös kuuluu sivistyneen ihmisen ominaisuuksiin, ja 
että toisaalta varsinkin varhaisnuorisoiässä olevat po- 
jat ovat kumaraselkäisiä, kömpelöitä kysymysmerk- 
kejä ja siis tarvitsevat ryhtiä ja kaunista käytöstä. 
Mutta onko nyt sitten tanssi päätekijä sellaisen saavut- 
tamiseksi? Sanotaan edelleen tanssitaitoa tarvittavan, 
jotta nuoret saavat ikäistensä seuraa. Mutta kyllä 
asia niin on, että ainakin 20 vuotta nuoremmat on vie- 
tävä luonnollisempaan ja parempaan seuraan kuin 
tanssitilaisuuksiin, joissa seurustelu ei läheskään aina 
ole luonnollista, vaan useimmiten mielistelyä, keimai- 
lua, teeskentelyä jne. 

Tanssin vaarat ovat kaikista vastaväitteistä huoli- 
matta hämmästyttävän suuret. Jo ruumiillinen ter- 
veys ja hyvinvointi tanssipaikoilla pian menetetään. 
Pikainenkin silmäys tanssitaloihin todistaa, että ne 
usein ovat pölyn ja lian vallassa. Sieltä on toinenkin 
taudin basilli saatu ja saadaan edelleen. Ja miten ha- 
tarat ja kylmät ne ovat! Siksi niissä puolialastomat 
naiset, varsinkin milloin tanssin himosta loppumatto- 
masti ollaan lattialla, eivät kestä vilustumisen vaaraa 
väliaikoina, vaikkapa ovatkin karaistuneita, Kun sitten 

jääkylmät vaatteet pistetään hikisen ihon ylle ja tunti- 
kausia vetelehditään kotiin kulkiessa, niin täytyy olla 
rautainen terveys, mikä sen kestää. Kuka voisikaan 
tehdä tilastoa keuhkotaudin uhreista, jotka tanssi- 
taloissa ovat saaneet taudin alun ja sitten tartuntaa 
ympäristöönsäkin levittäneet. Tanssi tuottaa tälläkin 
lailla suurta tuhoa ja kansantaloudellista tappiota. 

Mutta vielä suuremmiksi nousevat tappiot, joita 
tanssi muuten aiheuttaa. Suurista pääsymaksuista 
olemme jo ennen puhuneet. Lisäämme, että moni 
nuori vie kaikki säästönsä tähän pankkiin, missä ei 
makseta mitään korkoa ja josta ei säästörahoja kos- 
kaan anneta takaisin. Vielä enemmän menee tanssi- 
pukuihin, jotka huonoista aineista valmistettuina saat- 
tavat tytöillä mennä pilalle yhdessä illassa. Ja seu- 
raavaksi viikoksi tarvitaan uusi puku! Pojille taas 
maksaa tarjoilu paljon. Täytyyhän tanssitoverille tar- 
jota ainakin kahvia ja teetä. Olemme kysyneet muu- 
tamilta nuorilta miehiltä, mitä sellainen kestitys maa- 
laisoloissa keskimäärin maksaa, ja saaneet kuulla, että 
illan kulut nousevat 20 — 50 markkaan. Mikä suunna- 
ton tuhlaus! »Syömättömän edestänsä löytää», sanoo 
sananlasku. Jos tällaiset varat säästettäisiin omaa 
kotia varten, niin toisenlaiselta pohjalta oma elämä 
nousisi. Nuoret miehet saattavat ylimielisesti tähän 
sanoa: »Liikaahan se on, että köyhällä on kaksi pai- 
taa». Mutta omaksi eduksi se olisi, vaikka niitä olisi 
useampiakin. 

Ja oppineissa, varakkaissa piireissä Helsingissä, 
kun istutaan pörssin ravintolassa ja Fennian tans- 
seissa, ovat laskut hirveän suuret. Siellä ovat tanssi- 
puvut toisenlaiset kuin piikatytöillä. Vartavasten Pa- 
riisista tilattu leninki saattaa maksaa 10,000 markkaa. 

Ja tarjoilulaskujen kerrotaan olevan huikeita. Että 
autolla juhlaan mennään ja autolla sieltä palataan, se 
on luonnollinen asianmeno ja vähemmin kustannuksia 
vaativa. — Kun on pitemmän aikaa seurannut esim. 
pääkaupungin elätaää, niin useimmat nuorten miesten 
ja naisten tekemistä kavalluksista tai muista saman- 
laisista rötöksistä juontuvat suurista tanssiaismenoista. 

Ja vielä on mainittava eräs sangen merkittävä kan- 
santaloudellinen tappio,, joka johtuu tanssista. Kun 
väliin valvotaan sekä lauantai- että sunnuntaiyökin, 
kun ollaan vilustuneita ja puolisairaita, niin silloin ei 
maanantaiaamuna mitenkään tahdota kyetä työhön. 
Ruumis on raihnainen ja pää täynnä monenlaisia kuvia 
öisestä elämästä. Kaikki on silloin vastahakoista, epä- 
mieluista, elämä on, kuten monessa muussa yhteydessä 
usein sanotaan, raskasta kivireen kiskomista. Vaikeata 
ja ilotonta on silloin elämä. Miten huonosti tulevat- 
kaan velvollisuudet täytetyiksi. Työn tulokset jäävät 
pakosta laihoiksi, kansantaloudelle tappioksi. 

Näiden asiain ollessa puheena kuulin kerran ju- 
nassa erään pienen tehtaan kokeneen johtajan sano- 
van: Elkää te aina ja kaikkea panko väkijuomien 
(kieltolain) tilille. Kyllä senkin tuhot meillä tunne- 
taan. Mutta tutkikaa nuorten huvielämää, miten siellä 
siveelliset arvot sekä ruumiinvoimat menetetään. Näitä 
sanoja sietää ajatella myös jokaisen eteenpäin pyrki- 
vän nuoren, ehkä silloin säästyttäisiin monelta ikävyy- 
deltä ja monelta moitteelta, joka nyt saadaan kuulla 
vanhempien tai työnantajien taholta. 

Ja sitten vielä sananen itse tanssista. Meidän nuo- 
ruudessamme oli tanssi reipasta ja sanoisinko oikein 
hyvää voimien ponnistusta. Tosin eräs hindu säälien 
sanoi, nähdessään Pariisin tanssisaleissa muuten jo- 

tenkin joutilaiden ihmisten parittain hirveässä tou- 
hussa pyörivän: »Siellä meidän puolella jätetään näin 
raskaa työt palvelijain tehtäväksi.» Mutta meistä se 
tapa sittenkin tuntui paljon hauskemmalta kuin nyky- 
ajan laahustaminen ja nytkyttäminen, josta ei tahdo 
tulla valmista lainkaan. Tämä nykyinen laahustami- 
nenhan usein muuttuu kielletyksi, pahennusta herättä- 
väksi puskuritanssiksi. Kun se kuitenkin nykyajan 
nuorisoa houkuttelee ja kiihoittaa herättämällä eloon 
eroottiset vaistot ja alhaiset tunteet, niin silloin täy- 
tyy myöntää, ettei kauneuden tavoittelu, ei pelkkä ryt- 
millisen liikehtimisen aiheuttama miellyttävä tunne, 
joihin tanssin ystävät puolustuksekseen vetoavat, ole 
se voima, joka nuoria tanssiin vetää. Meidänkin vaa- 
timattomat tanssipaikkamme osoittavat, että kauneu- 
den lakien seuraaminen on tanssiliikkeistä usein kau- 
kana, ja jos sinulla kerrankin on ollut tilaisuutta pis- 
täytyä maailman suurkaupunkien valtaviin tanssisalei- 
hin, niin olet nähnyt eläinten vaistoja tarpeeksi. Toi- 
voisin, että nuoriso useammin kuin kerran rukoilisi: 
»älä johdata meitä kiusaukseen». »Tilaisuus tekee 
varkaan», sanotaan. Pahemmin vielä voi käydä: huo- 
not tilaisuudet johtavat nuorison epäsiveellisyyden 
liukkaille poluille. Ja siinäpä se tanssin suurin vaaral- 
lisuus onkin. 

Lainaamme tähän ikäänkuin keskustelun pohjaksi 
entisen tanssinopettajan, amerikkalaisen professori A. 
Faulkenerin julkaisemia numeroita tanssin vaikutuk- 
sesta: 

»On hirmuinen totuus, että enemmän kuin kaksi kolmannesta 
kalkkista langenneista tytöistä on langennut tanssihuvin vaiku- 
tuksesta. Uskokaa sanojani. Minä, tiedän, että ne ovat tosia. 
Seuraavat 200 nuorta naista, jotka tänä päivänä ovat huonoilla 
teillä ja joita olen persoonallisesti puhutellut, tiedustellen suo* 

ranaista syytä heidän lankeemukseensa, vastasivat kaikki avoi- 
mesti ia rehellisesti kysymyksiini. Heidän vastauksistaan selvisi 
minulle, että he olivat langenneet seuraavista syistä: 



Niin, onpa tiedossani eräs etevä tanssikoulu, jonka oppi* 
laista 3 kuukauden aikana ei vähempää kuin 1 1 joutui onnetto* 
muuteen. 

Elämäni suurin suru on se, että niin kauan ja niin vaiku* 
tusvaltaisesti olen ollut tekemisissä pahan kanssa, jonka tiedän 
aiheuttaneen monen ruumiillisen ja hengellisen perikadon » 

Vaikkapa näistä numeroista ja tästä lausunnosta 
tinkisikin mclko paljon, tulevat tanssin huonot seura- 
ukset joka tapauksessa todistetuiksi: Kuinka hirvittä- 
vää tilastoa saataisiinkaan meidän oloistamme kymme- 
nen viime vuoden ajalta, jolloin tanssiraivo on ollut 
huipussaan? 

— Orja ma olen ja orjana synnyin, lauleli erään 
talon palvelustyttö. Siihen toinen tyttö vastasi: Minä 
en ikinä rupea orjaksi. Tuvassa oleva emäntä puuttui 
keskusteluun ja sanoi: — Kuulehan, Hilma, sinä se 
vasta orja oletkin! — Minäkö, kuinka niin? — Sinähän 
olet kokonaan tanssin orja. Kolmastikin viikossa sinä 
kuljet tanssimassa ja siitä sinä lakkaamatta puhut. 
Puvut ja muut meiningit ovat vain tanssia varten. Sii- 
hen himoon sinä kaiken ansiosikin tuhlaat. Olen mo- 
nesti säälinyt sinun orjuuttasi ja pelkään, mitenkä si- 
nun lopulta käy. — Niinkö? sanoi Hilma väsyneesti. — 
Niin surullista se on, Hilma kulta. Jumala sinut or- 
juudesta vapauttakoon. 

Ja tällaisia orjia meillä on vaikka kuinka paljon. 
Voltaire sanoi kerran: »Ihmisen järjellä on rajansa, 
mutta ei ihmisen tyhmyydellä.» 



Tanssin kautta .... 
Väkevien juomien takia . . 
Omasta, vapaasta valinnasta . 
Köyhyydestä ja häväistyksestä 



163 
20 
10 
7 



200 

Emme voi tässä yhteydessä sivuuttaa sitäkään 
seikkaa, että nuorten rakkaussuhteet usein myös alka- 
vat tanssipaikalla. Sellaisessa paikassahan etualalle 
tulevat pakosta sellaiset ominaisuudet kuin ulkonainen 
kauneus, sievistelevä, mielistelevä tai rehentelevä käy- 
tös, kauniit vaatteet jne. Mieltymys ja ratkaisu elä- 
män toverin vaalissa tulee perustetuksi kokonaan sel- 
laisten seikkojen varaan, jotka ovat tärkeitä tanssi- 
sankarille, mutta joilla arkielämässä ei ole juuri min- 
käänlaista käyttöarvoa. Ei tahdota muistaa, että »sorja 
on sikakin silkki päässä», että se, mikä pyhäasussa ja 
tanssilavalla näyttää niin erinomaiselta, voi työssä ja 
elämän todellisuuden edessä olla hyvinkin surkea. Pel- 
källe tanssituntemukselle rakennettu liitto saattaa 
tuoda mukanaan maallista helvettiä enemmän kuin 
tarpeeksi. 

Ja tanssi antaa hyvää tilaisuutta sellaiseen hakkai- 
luun ja toisen tunteilla leikkimiseen, mikä tuon toi- 
sen onnelle voi käydä hyvinkin kohtalokkaaksi. Siinä 
liehitellään ja mielistellään ja koetetaan saada toinen 
syttymään, vaikk'ei omalla puolella ole mitään vaka- 
vampaa kiintymystä häneen. Onhan muka niin huvit- 
tavaa »voittaa» toinen, saada hänet tekemään rakkau- 
dentunnustus. Siinä turhamaisuus ja itserakkaus her- 
kuttelee toisen kustannuksella. — Sellaisesta huvista 
tahtonee päästä irti jokainen, ken todella itseään kun- 
nioittaa ja ken toisellekin ihmiselle antaa ihmisen ar- 
von. Tulisi tässä asiassa omistaa partioväen lause: 
»Älä etsi kenenkään rakkautta, ennenkuin aiot mennä 
naimisiin hänen kanssaan.» 

»Missä haaska on, siihen korpit kokoontuvat», sa- 
noo suomalainen sananlasku. On merkille pantavaa, 
että : hienossakin maailmassa tanssin nojalla ja sen yh- 

teydessä on paljon helpompi juopotella ja rikkoa 
kieltolakia kuin muuten. Eräs suurenlainen kahvila 
Helsingissä oli viime vuosina kaikista keksinnöistä 
huolimatta hyvin kannattamaton, mutta kun siihen yh- 
distettiin j oka-iltaiset tanssit, niin nyt on sinne ruven- 
nut iltaisin kokoontumaan paljon epäilyttävää, »hie- 
noa» väkeä, joka poliisista huolimatta ahkerasti rikkoo 
lakia. Tai jos menemme muutamien ylioppilasryhmien 
taloille, joissa monenlaiset järjestöt pitävät tanssi-ilta- 
mia ja naamiaisia, niin siellä eletään monesti kuin vii- 
meistä päivää. Äskettäinkin täytyi poliisin yhtenä il- 
tana korjata 16 huvittelijaa pahnoille, ajatelkaa — yli- 
oppilasten omistamasta talosta. 

Kun näin tapahtuu tuoreessa puussa, mitä sitten 
kuivassa, so. vähemmin sivistyneitten kokoushuoneissa. 
Olen usein nähnyt räikeitä todistuksia tästä, mutta eri- 
koisesti on jäänyt mieleeni eräs juhannusnäky Ruotsin 
suomalaisseuduilta, Karungista. Aikoinaan oli sikäläi- 
nen suomalainen nuoriso innostunut Suomen esimerkin 
mukaan laittamaan paikkakunnalle nuorisoseurantalon. 
Mutta suuren ruotsalaisen painostuksen tähden ja suo- 
malaisen kansallisen hengen heiketessä, talo muuttui 
kokonaan tanssitaloksi. Suurella vaivalla sain tilaisuu- 
den puhua talossa pari päivää juhannuksen jälkeen. 
Talossa oli sitä ennen tanssittu ja juotu monta iltaa 
peräkkäin. Asiaan kuului särkeä kaikki tyhjät pullot 
rapun viereen, ja siinä niitä olikin valtava kasa — 
edellistenkin vuosien ajoilta. Salissakin oli viimeisten 
päivien jätteitä niin paljon, että minulla oli pitkäksi 
aikaa puuhaa ennenkuin sain tuoleja järjestetyksi la- 
sinsirpaleiden keskeen. — Kuka meillä ei tietäisi, 
kuinka paljon viinakauppiaita liikkuu huvipaikkojen 
ympärillä ja kuinka monta miesmurhaa on tapahtunut 



29 



huvitaloissa tai niiden läheisyydessä. Joskin pimey- 
den voimat voivat nykyaikana vaikka kirkkoon tup- 
pautua, niin on sittenkin merkille pantava, että varsin- 
kin tanssitilaisuuksiin ja niiden läheisyyteen niillä on 
erikoinen veto. Ne ovat siellä ikäänkuin rauhoitetulla' 
alueella. 

Valitettava kokemus on näyttänyt, että tanssi saat- 
taa niin vallata ihmisien mielet, että kaikki muu unoh- 
tuu, vain tanssikiihko kasvaa. Onhan joskus sattunut 
kuolemantapauksiakin tanssijain kesken. Kuollut on 
silloin vain korjattu pois, ja puolen tunnin perästä on 
tanssi ollut jälleen täydessä käynnissä. 

Olette varmaan lukeneet, kuinka Napoleon 1812 
valloitti Moskovan. Suuret tanssit ja juomingit pantiin 
pian toimeen irstasten naisten kanssa. Juhlan kestä- 
essä saapuu sanansaattaja, joka huutaa: Paetkaa, sillä 
kaupunki palaa! Mutta tanssi joilla ei ole kiirettä, he 
jatkavat vain. Pian tulee toinen sanansaattaja: Pe- 
lastakaa Herran nimessä henkenne, sillä tuli jo ympä- 
röi teitä. Mutta johtaja huusi: Yksi valssi vielä! — 
Pakeneminen sen perästä oli myöhäistä, sillä liekit ym- 
päröivät kaikki ja suuren juhlasalin katto pian putosi 
sisään. 

Espanjalaiset ovat raaistuneet verisissä härkätais- 
teluissa. Roomalaisten kertovat historioitsijat raais- 
tuneen huonoissa huveissa. — Eiköhän hirvittävään 
tapojen turmelukseen ja nuorison raaistumiseen mei- 
dän maassamme ole paljon vaikuttaneet huonot tanssi- 
huvit? 

Ja vallan surkeata on, että tanssia käytetään väli- 
kappaleena rahan keräämiseksi hyviinkin tarkoituksiin. 
»Tarkoitus pyhittää keinot.» Sen lauseen luulisi ole- 
van toimintaohjeena monella taholla, vaikk'ei kukaan 

myöntänekään sen mukaan tekevänsä. Ja kuitenkin 
ken vähänkin tuntee esim. pääkaupungin oloja, tietää, 
miten tuon tuostakin Helsingin hienoissa ravintoloissa 

— suoremmin sanoen kapakoissa — järjestetään hieno- 
ohjelmaisia huveja, naamiaisia juopotteluineen ja tans- 
seineen erilaisten hyvien asiain auttamiseksi. Jos ne 
rahamäärät, mitkä käytetään kalliisiin pääsymaksui- 
hin, pukuihin, hirveän kalliisiin väkijuomiin ym., annet- 
taisiin suorastaan hädänalaisille ja aatteen hyväksi, 
niin saisivat asianomaiset paljon suurempia summia — 
ja lisäksi olisi moni heikko juhlija estynyt lankeamasta 
ja kansan siveellinen taso pysyisi vähän korkeampana, 
On välistä oikein naurettavaa hienojen rouvien rak- 
kaus köyhiä kohtaan ja kiihkomielinen huvitilaisuuk- 
sien puuhaaminen heidän hyväkseen. Kerrotaan erääs- 
täkin hienosta naisesta, jolla oli kiire köyhien hyväksi 
pidettäviin tanssiaisiin, että kun kerjäläisvaimo tuli 
pyytämään apua rouvan ollessa juuri lähtötouhussa, 
niin rouva sanoi. 1 »En minä nyt voi mitään antaa, sillä 
me tanssimme tänä iltana teidän hyväksenne.» 

Kun nuoret ihmiset kysyvät vakavilta kristityiltä, 
sopiiko mennä tanssiin, niin useat ovat valmiit vas- 
taamaan : Jos voit sinne ottaa Jeesuksen mukaasi, 
niin mene. Jos voit rukoilla siunausta tanssillesi, niin 
mene. Jos voit sielläkin puhua Jeesuksesta, niin mene. 

— Toiset kristityt eivät pane näin raskasta kuormaa 
nuorille, vaan julistavat tanssin ehdonvallan asiaksi ja 
lausuvat oikeassa hengessä tuon muuten niin paljon 
väärinkäytetyn lauseeni »Koetelkaa kaikki ja pitä- 
kää se kuin hyvä on.» Mutta kaikki oikeamieliset kas- 
vattajat sanovat varhaisnuorisoiässä oleville: Tanssi- 
paikat eivät varmasti ole teidän ikäkauttanne varten. 

Lopuksi lainaan tähän kuuluisan Wesleyn äidin kir- 
jeen pojalleen: 

»Jos tahdot tulla selville, mitkä huvit ovat syntiä, mitkä 
ei, niin seuraa tätä sääntöä: kaikki, mikä hämmentää ajatuksiasi, 
vähentää omantuntosi herkkyyttä, peittää näköalan Jumalaan, 
riistää halun hengellisiin asioihin, lyhyesti — kaikki mikä edis* 
tää lihan valtaa hengen yli, se on sinulle synnillistä, olkoon se 
itsestään kuinka viatonta tahansa». 



Teatteri. 

»Pilanäytelmien näyttelemistä ei koulupojilta tule kieltää, 
vaan päinvastoin sallia, koska he siten enemmän harjaantuvat 
latinankieltä käyttämään ja oppivat tuntemaan ihmisten heik? 
koja puolia, sillä juuri pilanäytelmissä kuvataan ja esitetään hen- 
kilöitä, jotka muutamien ominaisuuksiensa tähden ovat muille 
varoitukseksi, ia näkijät siten huomaavat, mikä on sopivaa ja 
luonnollista palvelijalle ja herralle, ukolle ja nuorukaiselle. Sitä- 
paitsi niissä paljastetaan pahain velikultain viekkaudet ja ilkeät 
aikeet.» 

Näin kirjoitti näytelmistä oppi-isämme Luther. Ja 
Melanchtonista kerrotaan, että hän itse otti osaa runo- 
pukuisten laskiaisnäytelmäin esittämiseen. Vieläpä 
ankara Sveitsin uskonpuhdistaja Calvinkin salli kun- 
non porvareiden joskus esittää näytelmäkappaleita, 
joissa osoitettiin, että hurskaus on kansan todellisen 
onnen perustus. Näytelmät esitettiin sunnuntaisin ja 
Calvin heitti saarnansakin pitämättä näiden esitysten 
johdosta. 

Kerrotut henkilöt olivat aikansa lapsia. Jotenkin 
mahdotonta olisi nykyaikana ajatella pappia tai usko- 
vaista ihmistä näytelmälavalla ainakaan nykyaikaisia 
näytelmiä esittämässä. Mutta silloin oli toinen käsi- 
tys näytelmistä ja niiden vaikutuksesta ihmisiin. 

Vanhan ajan klassillinen näytelmätaide oli tuttua 
ensimmäisille kirstityille, mutta kun siveelliset käsi- 

tyksct siihen aikaan olivat menneet hyvin alas ja näy- 
telmätaide oli myöskin joutunut siveettömyyden pal- 
velukseen, niin kristilliset seurakunnat eivät hyväksy- 
neet näyttelemistä. Ja kuitenkin tuli näytteleminen 
myöhemmin kokonaan kirkon palvelukseen. Näytel- 
mien avulla opetettiin kansaa tuntemaan kristinopin 
sisältöä. Tavallisena aiheena niissä oli Kristuksen 
kärsimyshistoria, jota esitettiin varsinkin paaston ai- 
kana. Tämänluontoiset näytelmät ovat säilyneet mei- 
dän päiviimme asti. Niinpä Kristuksen kärsimyshisto- 
riaa esitetään vuosittain Saksassa, Ylä-Baij erissä, 
Oberammergaussa. Ja aivan äskettäin vieraili Helsin- 
gissä saksalainen ylioppilas joukko esittäen suomalais- 
tenkin nähtäväksi sellaisen näytelmän. 

Seurakunnasta siirtyivät näytelmät kuitenkin vähi- 
tellen maallisille teattereille, ja nyt meistä tuntuu 
kummalliselta, että kirkko on ollut voimakkaana teki- 
jänä teatterien syntymisessä. 

Schillerin aikoina nykyaikainen teatteri varsinai- 
sesti luotiin, ja hän on kirjoittanut teoksenkin »Teat- 
teri siveellisyyttä palvelevana laitoksena», jossa hän 
suurin toivein puhuu teatterin ja kirkon yhtäläisestä 
vaikutuksesta. Siinä sanotaan mm., että »näytelmä 
vaikuttaa ehj emmin kuin mikään siveysoppi tai laki- 
määräykset». »Teatteri on paikka, jossa tämän maail- 
man rikkaillekin ja suurille henkilöille voi totuuden 
vasten kasvoja sanoa.» Schillerillä ja monilla muilla 
sen ajan ihmisillä oli teatterista se käsitys, että se on 
ja se tulee olla suuri siveellinen kasvatuslaitos. 

Meidän aikamme ihmisillä on toinen käsitys. Se on 
ja sen tulee olla huvilaitos eikä mikääfi kasvatuslaitos, 
se on suuren yleisön mielipide. Ja mikäli se joiden- 
kuiden mielestä on kasvatuslaitoskin, niin sen on vai- 

kutettava etupäässä yleisön taiteelliseen makuun ja 
sitä kehitettävä. Sangen harvat ovat enää ne, jotka 
teatterin elämänkuvauksista odottavat katsojille si- 
veellistä rohkaisua ja kohotusta tai tukea elämän tais- 
teluihin. 

Meidän nuorina ollessamme elettiin tässä maassa 
kansallisen elämän kevätaikaa. Kansalliselle teatte- 
rillekin annettiin silloin suuri arvo ja me olimme myös 
siellä hartaina oppilaina. Kieltää ei voi, etteikö sieltä 
jotakin saatu, mutta siitä on jäänyt hyvin vähän jäl- 
jelle. Huvilaitoksena me kaikesta huolimatta jo sil- 
loinkin teatteria pidimme. Ja nykyisin ovat asiat ko- 
konaan muuttuneet siihen suuntaan. Kirjailijat sano- 
vat ja usein julkinen arvostelukin, että taide on vain 
taiteen vuoksi, ei siveysoppia saa saarnata kirjallisuu- 
dessa, vielä vähemmän teatterissa. Kukapa siis nyt 
menisi teatteriin siveellisiä voimia kootakseen. Eikä 
sellaisia kappaleita, joista jotakin siveellistä kohotusta 
voisi saada, enää monasti talven kuluessa näytetäkään. 
Hauskuuden vuoksi nyt teatteriin mennään. Ja jos 
kevyitä, puolittain rivoja kappaleita vain vähänkin hy- 
vin näytellään, niin kyllä niihin riittää väkeä. Ne ovat 
»kassakappaleita», niitä esitetään jatkuvasti. Sillä täy- 
tyyhän näyttelijäinkin elää ja siis teatterin kannattaa. 

Ensi-iltoj enkin valioväki useimmiten puhuu vain 
kappaleen juonesta, näyttämölleasetuksesta sekä näyt- 
telijäin onnistumisesta ja väliajat ovat naisille maini- 
oita uusien pukujen näyttelemistilaisuuksia. Ja ku- 
vaavana tosiasiana on se, että kun tästä »kasvatta- 
vasta ja opettavasta» tilaisuudesta on päästy, niin saa- 
tetaan mennä kapakkaan tai muihin huonoihin paik- 
koihin. 

Kävin äsken eräässä teatterissa, jossa viimeksi olin 

ollut toistakymmentä vuotta sitten. Sen kasvattavasta 
vaikutuksesta työväestöön ja pikkuporvaristoon oli 
usein julkisesti puhuttu. Halusin nähdä tulokset. Mikä 
joukko maalattua, keimailevaa nuorisoa, joka nauraa 
hohotti ääneen raaoille juomiskohtauksille ja muille 
samantapaisille paikoille, aivan kuin ennen jossakin 
sydänmaan pitäjän kansanjuhlassa, kun tallin tai na- 
vetan ylisillä kansaa näytelmin sivistettiin. Olin enem- 
män kuin ihmeissäni tämän taidelaitoksen kasvatus- 
tuloksista! Sen yleisön pintapuolisesta ja — suoraan 
sanoen — raa'asta seurasta minulla oli kiire päästä 
pois. 

Ajattelin, että tätä kansaa on vielä paljon kasva- 
tettava, ennenkuin se taidetta ymmärtää. Tuleeko 
tässä työssä teatterilla itsellään olemaan suurtakaan 
osaa, se on sangen epäiltävää. Olisihan tietysti enem- 
män kuin suotavaa, että teatterien taiteellinen taso 
kuitenkin saataisiin tätä kasvattavaa puolta silmällä- 
pitäen pysymään mahdollisimman korkealla kannalla. 
Mutta vaikk'ei siinä suhteessa mitään toivokaan, niin 
jo pelkkänä huvittelulaitoksena sen tulisi esittää mah- 
dollisimman hyvää, koska siellä kuitenkin paljon käy- 
dään ja koska hyviä huvittelulait oksiakin ymmärtääk- 
seni tarvitaan. Huvittelupaikkana asetan teatterin san- 
gen pitkälle tanssin ja muiden sellaisten edelle. Itse 
käyn mielelläni joskus teatterissa, mutta asioitten ol- 
lessa sillä kannalla kuin ne nyt ovat, on velvollisuuteni 
sanoa nuorille ihmisille: Ei ole syytä käydä katso- 
massa kaikkea, mitä teatterissa esitetään. Mutta kun 
sinne joskus menet, niin valitse silloin hyvä kappale. 

Teatteria lähellä ovat oopperat ja konsertit. Oop- 
peraesitykset ovat itsessään hyviä ja arvokkaita taide- 
tilaisuuksia. Mutta kun ne ovat niin kalliita, kun ne 

ovat niin harvinaisia, että vain sangen harvoilla on ti- 
laisuus niissä 'käydä ja kun niiden musiikki yleensä on 
liian vaikeasti tajuttavaa tottumattomalle kuulijalle, 
joten ooppera on verrattain harvoille huvia, ei tässä ole 
syytä siitä enemmän puhua. Toinen on sen sijaan kon- 
serttien laita. Niitähän on tavan takaa kaikkialla maa- 
seudullakin. Kenellä on vähänkin kykyä nauttia lau- 
lusta ja soitosta, hänen pitäisi tilaisuutta myöten myös- 
kin käydä konserteissa, sillä niissä esitetään hyvää 
musiikkia, sellaista, jota kotioloissa ei saa kuulla. 
Mutta konserttien nimellä käyvät kaikenlaiset kupletti- 
laulajat ja viisunvetäjät itselleen rahaa veivaamassa 
— sellaisia veijareita on varottava, sillä heidän laulu- 
esityksissään ei ole mitään todella kaunista; niiden ai- 
noana vetovoimana on laulujen usein sangen törkeä 
sisältö. 

Onko lukeminen huvia? 

Suurelle osalle entisajan ihmisiä lukeminen ei ol- 
lut huvia. Kirjojahan monet pelkäävät enemmän kuin 
varkaita ja ryöväreitä. Ja vielä nytkin monet paksu - 
päiset pojat ja laiskansujakat tyttäret, joita pakote- 
taan lukutielle, vaikka heillä ei ole siihen mitään taipu- 
musta eikä halua, oppivat pelkäämään, jopa vihaa- 
maankin kirjoja. Mutta monille kirjat ovat välttä- 
mättömiä ja ensimmäisiä huvitteluvälineitä. Mikäli 
tällöin kirjat ovat hyviä, on huvilukemisesta sanottava 
pelkkää hyvää, jos siihen käytettyä aikaa ei riistetä 
työltä ja velvollisuuksilta. Vieläpä nuorison kasvatta- 
jien on tehtävä kaikkensa innostaakseen nuorisoa luke- 
maan ja löytämään huvinsa kirjoista. 

Mutta tässäkin asiassa on varjopuolensa. On eroa 



36 



kirjoilla ja kirjoilla. Saattaapa olla niin, että juuri 
lukeminen on erittäin huonoa ja sangen turmelevaa 
huvia. Kun me suomalaiset olemihe näihin aikoihin 
asti eläneet sivistyksen kevättä, on kaikelle kirjallisuu- 
delle vain suitsutettu. Ei ole nähty tarvetta erottaa 
kuonaa kullasta. Mutta kirjallisuustulvan käytyä niin 
suureksi kuin se nykyisin on, on todella aika kiinnittää 
huomiota myös kirjojen laatuun. 

Niin sanotuista »ajanvietekirjoista» on suurin osa 
ala-arvoisia. Ne eivät ainoastaan vie meiltä aikaa, 
vaan lisäksi hajoittavat ajatuksiamme, tylsentävät v 
muistiamme, vetävät meiltä pois todellisesta elämästä 
jne. Ja suorastaan, myrkyllisiä ovat monet rikos- 
romaanit, salapoliisiseikkailut ja kaikenlainen epä- 
siveellinen kirjallisuus. Ne myrkyttävät nuoren ihmi- 
sen sielun. 

Katsele esim. helsinkiläisiä tyttöjä, jotka tarvitsi- 
sivat sunnuntainsa ruumiilliseen lepoon ja henkiseen 
virkistykseen, mitenkä he huvimatkallakin ollessaan 
kaiken päivää lojuvat riippumatossa ja imevät roska- 
romaania. Tultuaan kotiin kauniista saaresta he ovat 
vielä entistäkin väsyneempiä ja työhön meno maanan- 
taiaamuna on entistäkin raskaampaa. Ja jos samaan 
suuntaan jatketaan ja ruvetaan tämän kiihoittavan 
huvin vallassa yökausiksi valvomaan, niin vuosi vuo- 
delta posket kalpenevat, katse käy raukeaksi ja ihmi- 
nen itse tulee haluttomaksi kaikkeen. 

Huonoimpia tietokirjojen lukijoita ovat romaanien 
ahmijat. He ovat maitovellillä niin pilattuja, etteivät 
he pystykään sulattamaan vahvempaa ruokaa eivätkä 
sitä edes halua. 

Katsele edelleen naisiamme junissa. Uudenaikai- 
nen romaani on kädessä ja sitä ahneesti imetään. Ei- 

vät viehätä matkan nähtävyydet, eivät ympäröivät ih- 
miset, joista ja joilta olisi paljon opittavaa. Kaikki 
huvi löydetään yksin romaanista. Muistan tässä erään 
Amerikkaan tulon. Lähestymme jo New Yorkin mah- 
tavaa kaupunkia, kaikki ihmiset uteliaina tähystelevät 
sitä. Mutta erään tytön on saatava hauska romaaninsa 
loppuun. Hän ei näe eikä kuule mitään. Kun hänelle 
huomautetaan, että tuossa on nyt se kuuluisa »vapau- 
den patsas», koko Amerikan vertauskuva, niin hän 
vain hieman kohottaa silmiään ja sanoo »vai niin. — 
Romaani oli niin mielenkiintoinen hänelle, että koko 
uusi maailma oli sen rinnalla yhdentekevä. Huonon 
kirjan lukeminen on viheliäisintä huvitusta ja myöskin 
vaarallisimpia. Raamatussa sanotaan, kuinka »sielu 
kuolee nuoruudessa». Huonosta lukemisesta se ennen 
kaikkea kuolee. 

Tähän vaaraan nähden olisi nuoret saatava herää- 
mään. Sekä kasvattajat että nuoret itse olisi saatava 
voimakkaaseen yhteistyöhön huonoa kirjallisuutta vas- 
taan. Tilalle olisi saatava parempaa huvia, parempaa 
kirjallisuutta. 

Monet sanovat, että parempaa kirjallisuutta on ai- 
noastaan tieto- ja aatekirjallisuus. On totta, että ne 
ovat ehdottomasti hyvää kirjallisuutta, olemmehan me- 
kin tietokirjallisuuden lukemisesta puhuneet toisessa 
yhteydessä ja varsinkin kotiopintöja suositelleet. 
Mutta kun on puhe nuorten huvilukemisesta, niin kyllä 
silloin on myös hyvä kaunokirjallisuus asetettava oi- 
keaan arvoonsa. Nuorisolle täytyy varata tilaisuus 
hyvintehdyn päivätyön' jälkeen lukea kaunokirjalli- 
suuttakin, ikäänkuin palkkioksi velvollisuuksien suo- 
rittamisesta. Hyvän kaunokirjallisuuden lukeminen 
on todella hyvää huvia, se avartaa kaikin puolin ihmis- 

ten elämän tuntemista ja voi tosiaankin antaa nuori- 
solle herätteitä ja opetuksia niin vaikuttavassa muo- 
dossa, että sille tuskin vertaa löytyy. Ja antamalla 
nuorten käsiin hyviä kaunokirjallisia teoksia heiltä vie- 
dään halukin lukea huonoa. 

Annettakoon siis hyvälle kaunokirjallisuudelle sille 
tuleva sija. 

Kahvilat. 

Kaduilta ja kujilta johtaa monen tie pimeihin kah- 
viloihin. Miten säälittääkään katsellessa noita mie- 
henalkuja, jotka tirskuville tytöilleen koettavat raa- 
kuuksiaan syöttää! Mikä ääretön ajan ja rahan hukka, 
ja miten kevyesti sen asianomaiset ottavat, vaikka hei- 
dän ansionsa ovatkin pienet ja heidän kotinsa köyhät! 
Miten henkisesti köyhiksi ja kehittymättömiksi he tällä 
tavalla huvitellessaan ja vapaa-aikansa kuluttaessaan 
jäävät, vaikka elävätkin kaiken sivistyksen keskellä! 

Eivätkä ole paljon paremmin asiat hienommissa- 
kaan kahviloissa, vaikkapa ne ovatkin valoisia ja 
vaikka siellä usein kuulee hyvää musiikkiakin. Jos 
nuoriso, niinkuin valitettavasti suurissa kaupungeissa 
on tapana, kuluttaa illan illan perästä kahviloissa, niin 
mitenkähän käy lukemisten ja muiden velvollisuuk- 
sien? Ja ennen kaikkea, mitä suunnatonta varojen 
haaskausta on tällainen elämä! Ei siinä nuori ihmi- 
nen totu säästäväisyyteen eikä opi ottamaan vaaria ta- 
loudellisen elämän arvoista. Jos vähänkin järkevästi 
ajatellaan, niin semmoiseen huvitteluun ei kansamme 
nuorilla ole varoja. 

Elävät kuvat. 

Vielä enemmän varoja vievät elävät kuvat, iltamat 
ja näytelmät. Elävät kuvat ovat kaupunkikunnis- 

sammc tulleet jo sellaiseksi vitsaukseksi, tottumusten 
ja tapojen niin suosimiksi, että taistella niitä vastaan 
tuntuu melkein toivottomalta. Vaikka myönnetäänkin, 
että eläviin kuviin nähden on jonkinlainen puhdistus 
tapahtunut, niin siitä huolimatta niiden kasvattava ja 
sivistävä merkitys on enemmän kuin epäiltävä. Monet 
konnankujeet keskenkasvuisten poikain piirissä ovat 
suurelta osalta seurausta elävien kuvien katselemi- 
sesta. Ja toisten kuvien imelät ja kiihkeät rakkaus- 
juonet vievät varsinkin naisten makua alas. Tulevat 
kodit ja kasvatus kärsivät paljon elävien kuvien täh- 
den. Elävät kuvat pitävät monta kotia köyhänä ja 
nuorilta ihmisiltä ne vievät äärettömästi aikaa ja huo- 
miokykyä, jota tarvittaisiin todelliseen kehitykseen. 
Vakavampi taidekin kärsii elävistä kuvista, sillä se 
joukko, jöka tottuu niin kevyeen nautintoon ja niin 
helppoon »sivistykseen», ei jaksa vakavaa taidetta kat- 
soa ja sulattaa. 

Kun äsken olin pienessä Naantalissamme, sain 
kuulla, että se on niin takapajulla sivistyksessä, ettei 
siellä vielä ole edes eläviä kuvia. Lausuin silloin opet- 
tajille suuren iloni siitä. Mutta he kertoivat, että nuo- 
ret lähtevät usein pyhäisin joukolla Turkuun eläviin 
kuviin. Kun opettajat nuoria sellaisesta estääkseen 
ovat kehoittaneet heitä laittamaan kotikaupungissaan 
jonkin hauskan perhe-iltaman tai muuta sentapaista, 
niin nuoret vastavaat: Kuka sitä viitsii? Siinä täytyy 
itsensä ponnistella, mutta elävissä kuvissa on niin lys- 
tiä istua lokotella, ei tarvitse muuta kuin katsella val- 
mista. — Siinäpä onkin elävien kuvien suurin vaara 
niille nuorille, jotka usein niissä käyvät. He eivät 
viitsi itse mitään ponnistella — ei edes huvitel Iäkseen. 
He odottavat vain valmista. Ajatelkaa nuoria ihmisiä, 

joiden pitäisi aina itseään auttaa, aina jotakin raken- 
taa, ajatelkaa, että he vain vaativat valmista, he vain 
istua lokottelevat. Mikäpä lähtisi pyytä metsästä et- 
simään, lentäköön paistettuna laiskan luo, kun hän su- 
vaitsee suunsa avata. — Se maa, jossa on tällaisia 
nuoria, ei mene eteenpäin. 

Käy elävissä kuvissa niin harvoin kuin mahdollista 
ja silloinkin aina parhaimmissa näytöksissä. 

Iltamat. 

Me olemme eläneet iltamien aikakautta. Suuren 
osan vapaata sivistystyötämmekin me olemme raken- 
taneet iltamien varaan. Nyt tietää jokainen ilman pi- 
tempiä selityksiä, että iltamat ovat muuttuneet pelkiksi 
huvitilaisuuksiksi, sangen heikoiksi huveiksi, jopa suo- 
rastaan huonoiksi. Vapaa sivistystyömme hukkuu vi- 
heliäisiin iltamatilaisuuksiin. 

Kävin äskettäin pienenlaisessa uusmaalaisessa ta- 
lossa, jossa elelee leskiemäntä suuren lapsijoukkonsa 
kanssa. Iloitsin hänen puolestaan, kun lapset nyt oli- 
vat kasvaneet suuriksi. — Onhan niistä iloakin, myönsi 
emäntä, tulevathan työt nyt toki kutakuinkin tehdyiksi, 
mutta velat kasvavat! — Kuinka niin? — On ollut 
huononlaisia vuosiakin, mutta tuo uusi seurahuone se 
vie meiltä kaiken. Siellä täytyy käydä tiiviisti. On 
nuorisoseuran iltamia, on muita, ja sitten kulkevat kai- 
ken maailman elävät kuvat ja retkueet. Kyllä me 
maksamme pääsymaksuna aika verot. Entä mitäs sit- 
ten menee ravintolaan? Siellä on leivokset, omenat 
ym. hyvät. Ja kun toiset niitä syövät, niin totta kai 
meidänkin nuoret. Eikä siinä vielä kaikki. Siellä ol- 
laan hienosti ja muodikkaasti. Eivät kelpaa kotikutoi- 

set pojillekaan, tyttäristä puhumattakaan. Aina vain 
uutta ja uutta on saatava, tulkoot varat mistä hyvänsä. 
Lauantaisin ci tahdo tytöiltä enää työ luistaa, on niin 
kiire iltamapukuja pitsittämään ja laittamaan. Opet- 
taja ei usko, miten on velkaannuttu viime vuosina, niin 
etten enää tiedä, mikä tästä lopuksi tulee. Kyllä se si- 
vistys tuo uutta ristiä vanhojen lisäksi, niin että sen 
kuorman alle ihan uupuu. 

Näin tuo vanha ystävä kertoi. Ja valitettavasti ovat 
olot monissa muissa paikoissa, niin taloissa kuin tor- 
pissa, samanlaiset. Jos varsinkin kuljet vilkkaissa kar- 
jalaiskylissä, niin sama valitus kuuluu kaikkialta. 
Loppupäätelmänä on: Tämmöinen sivistys ja huvittelu 
menee ehkä tehdasseuduilla, mutta pienviljelijäin ta- 
loudellinen asema ei sitä kestä. 

Tällaisia, näin surullisia saattavat olla iltamahom- 
man seuraukset sellaisillakin paikoilla, kuten mainit- 
semassani uusmaalaisessa kylässä, missä seurahuo- 
neella pidetyt tilaisuudet eivät ole läheskään aina var- 
sinaisia huvi-iltamia. Mitä sitten sanommekaan monen 
muun paikkakunnan iltamista, jotka usein ovat kaiken 
arvostelun alapuolella! 

Vapaan sivistystyön on noustava alennustilastaan. 
Kun nuorison parhaimmisto ja kaikki nuorison ystävät 
asiaan tarttuvat, niin on toivoa sen nousemisesta. Nuo- 
ret tarvitsevat hyviä iltamia ja juhlia. Mutta niitä on 
järjestettävä verrattain harvoin ja niin yksinkertaisia 
ja halpoja, että kansantaloutemme sen »sivistyksen» ja 
huvin kestää. 

Yksinkertaista etsittävää huvia. 

Kun minulla on ollut tilaisuus osoittaa nuorisolle 
monia enemmän tai vähemmän sopimattomia huveja, 

kun olen edelleen maininnut parempiakin huvilajeja, 
joiden pahana vikana on se, että niiden täytyy ta- 
loudellisista syistä jäädä hyvin harvinaisiksi, niin on 
nyt velvollisuuteni jatkaa niin sanoakseni jokapäiväi- 
sistä huveista, sellaisista, joista voi nauttia aina työn 
lomassa, jopa työn yhteydessäkin, jotka eivät useim- 
miten maksa mitään ja joita ei tarvitse kaukaa hakea, 
vaan jotka ikäänkuin itsestään meille tarjoutuvat. 
Meidän olisi kaikessa pyrittävä yksinkertaiseen elä- 
mään, samoin myös suurista, keinotekoisista ja kal- 
liista huvitteluista luonnollisiin, halpoihin ja yksinker- 
taisiin. Ne eivät tahdo kaikille kelvata, kun on totuttu 
aina vaatimaan uutta, enemmän ja enemmän kiihoitta- 
vaa, mutta terveen järjen nimessä niihin on totuteltava 
ja päästävä käsiksi vaatimattomaan, oikeaan huvi- 
elämään. 

1. Työn ilo. 

Kysyin kerran nuorelta naiselta: — Mikä on sinun 
paras ilosi? — Työn ilo, hän vastasi ja jatkoi: Kun 
minä ahkerasti häärin tuolla läävässä tai täällä tu- 
vassa, väliin pihalla ja pellolla, niin on niin lystiä, että 
oikein rallatuttaa välillä. Siitä minä saan iloa tar- 
peeksi. Kun illalla saan käsityöni tai hyvän kirjan kä- 
teeni ja pyhänä pääsen kirkkoon, niin enpä paljon 
muuta vaihtelua odota kuin joulua ja juhannusta. 

Onnellinen ihminen, kun niin vähään tyytyy. Kun 
ihminen oikealla mielellä tekee työnsä ja kun, kuten 
maalaisihminen varsinkin, saa nähdä työnsä hedelmät, 
niin kyllä siitä iloa riittää. Työn tuottama ilo on todel- 
lakin parhaita ilöja. Mutta harvat ihmiset sentään voi- 
vat niin vähään tyytyä ja useinpa sellaisista tuleekin 
työn orjia, jotka eivät maailmassa enää mistään 

muusta väittäkään kuin työstään. Ei sellainenkaan ole 
kadehdittavaa. Useimmat ihmiset kaipaavat muutakin 
ja hyvä Jumala antaakin lapsilleen paljon iloa. 

2. Laulu ja soitto. 

Kun esi-isämme elivät pakanuuden pimeydessä, 
niin silloin jo suomalaisissa pirteissä iloittiin. »Lyö- 
käämme käsi kätehen» kaikui siellä iltaisin tervasval- 
kean ääressä. Ja kantele otettiin nokiselta seinältä ja 
pantiin soimaan kaihoisia säveleitään. Niin silloin. 

Nyt opetetaan kouluissa nousevalle polvelle kau- 
niita kansanlauluja, mutta kaikuvatko ne nuorisomme 
suusta kodeissa ja kujilla, kun se tahtoo iloansa osoit- 
taa? Ei. Rumat rekilaulut kuuluvat usein, harvoin 
mitkään muut. 

Laulu ja soitto ovat parhaita hyvän mielen ja iloi- 
suuden osoittajia. Missä niitä harrastetaan, siellä ol- 
laan hyvässä seurassa. Jos nuoret kodeissaan oikein 
innostuvat laulun ja soiton viljelyyn, niin pois kark- 
koavat huonot huvit ja niiden kaipuu kylästä; siitä 
ovat minulle erittäin mieluisina muistoina olot yli 30 
vuotta sitten ensimmäisessä koulukylässäni. Tämän 
jalon huvin saamisesta koteihimme on tuhannesti kir- 
joitettu, mutta tuloksia näkee vain harvoin, poikkeus- 
tapauksissa. Melkein tekee mieli uskoa, että kun lau- 
lua on ruvettu opettamaan, niin sillä on tapettu laulun 
harrastus. 

Luther puhuu paljon musiikista ja sen vaikutuk- 
sesta. Hän sanoo mm.: »Minä olen aina rakastanut 
musiikkia enkä millään ehdolla suostu vähäistä mu- 
siikkitaitoani ja -taipumustani vaihtamaan mihinkään 
muuhun maailmassa. Se kykenee pahan hengen kar- 
koittamaan ja mielen iloiseksi tekemään.» 

Onnellinen on se kylä, jossa on virkeä lauluseura. 
Siinä opitaan laulamaan, siinä herkistyy laulukorva ja 
se antaa erittäin hyvää huvia nuorille. Kun siellä 
totutaan laulamaan, silloin ruvetaan laulua kotonakin 
enemmän kaipaamaan. Missä pienempikin joukko 
laulajia on koolla, siinä saadaan helposti tilapäinen 
kuoro pystyyn ja laulu soi omaksi ja muiden iloksi. 
Ja milloin koko kuoro esiintyy, olkoon se sitten jonkun 
syntymä- tai nimipäivillä tai yleensä juhlassa, silloin 
saavat monen monet laulusta nauttia. Juuri se, että 
laululla voi tuottaa iloa muillekin, lisää tavattomasti 
sen arvoa ja sen tuottamaa huvia myös laulajille it- 
selleen. 

3. Aikansa seuraaminen. 

Kun posti saapuu kylään, niin se on juhla-ilta. Mitä 
nuori ihminen silloin tekisikään muuta kuin lukisi leh- 
tiä, jotka opettavat seuraamaan aikaansa. Ne luet- 
tuaan hän voi mielessään kuvitella tehneensä matkan 
maan pääkaupunkiin ja nähneensä sen sekä sen oikeat 
harrastukset. Vieläpä hän voi kuvitella lehtien avulla 
käyneensä maapallon toisella puolella. Hän tietää 
monta asiaa ja tämä tieto häntä kovasti huvittaa. Hä- 
nen elämällään on silloin eri arvo kuin tuolla toisella 
nuorukaisella, joka vain piippuansa tylsänä imee ja 
välittää viisi siitä, miten ihmiskunnan asiat ovat. 

4. Taide ja tietokirjat. 

Tai kuvitelkaamme mielessämme nuorta tyttöä, 
jolla on taiteellisia taipumuksia. Säästöillään hän on 
ostanut muutamia taidejäljennöksiä sisältäviä kuva- 
kirjoja, esim. »Mestarimaalauksia». Niitä hän päivä- 

työnsä päätyttyä uudelleen ja yhä uudelleen tutkii ja 
löytää niistä aina uusia kauniita puolia. Se ihastuttaa 
häntä. Hän iloitsee, että maailmassa on niin paljon 
kaunista, vaikka hän itse ei pystyisikään mitään tai- 
teellista luomaan. Eikä tarvitse olla kovin taiteellinen 
laisinkaan pystyäkseen kauniista nauttimaan, jos vain 
tahtoo kaunista etsiä ja siihen huomionsa kiinnittää. 

Loppumattoman ilon tuojat ovat hyvät kirjat. Niitä 
on niin yksinkertaisia, että yksinkertaisin renkipoika- 
kin pystyy niitä lukemaan ja niiden sisällön irti saa- 
maan. Ja ken vahvempaa pystyy lukemaan, sille on 
kyllä olemassa vahvaa ruokaa. Mutta sitä harhakäsi- 
tystä vastaan minä tahtoisin lujasti iskeä, että muka 
vain romaanit ovat huvia antavia kirjoja. Kun nuori 
mies oikein on päässyt tiedonjanoon ja -nälkään, niin 
miten hän jo edeltäpäin nauttiikaan siitä, että hän taas 
illalla pääsee historiaansa tai kansantalouteensa kä- 
siksi. Se vasta huvittaa ja ilta kuluu kuin siivillä len- 
täen. Siitä miehestä kasvaa kansalle toisenlainen voima 
kuin tuosta raukasta, joka korttiseurassa on iltansa ku- 
luttanut tai pirtukauppiasta etsinyt. 

5. Kirjeenvaihto. 

Monen moni ihminen jossakin yksinäisessä seu- 
dussa löytää huvinsa kirjeenvaihdosta. Heillä on koti- 
puolilla hyviä tovereita, joiden kanssa he ovat vilk- 
kaassa yhteydessä. Postia odotetaan hartaasti. Jän- 
nityksellä luetaan saapunut kirje. Se ei ole mitään 
tavallista rakkaus-lirunlarua, vaan siinä kerrotaan 
kuulumisista ja paikkakunnan harrastuksista, seloste- 
taan jonkun kirjan sisältöä j.n.e. Siitäkös tuli iloa! 
Ja suurin huvi asianomaiselle on kyhätä laaja kirje 

vastaukseksi ystävälle. — Sellainen on tyydytystä tuo- 
vaa huvia sekä samalla kehittävää. Olen joskus tavan- 
nut nuoren sotilaan, jota eivät ole miellyttäneet tove- 
riensa raa'at keskustelut tai muut sellaiset ilonpidot. 
Hän istuu sotilaskodissa ja kirjoittaa siellä kirjeitä 
omaisilleen ja ystävilleen ja löytää siitä huvinsa. Ja 
kirjeiden saaminen on kosteikko sotilaselämän usein 
kuivassa erämaassa. 

6. Luonnon kauneus. 

Jos sitten siirrymme ihanaan luontoon, niin siellä 
on riemun ja huvin mahdollisuuksia jos kuinka paljon, 
sellaistakin, jota yksin voi nauttia, ja ehkä juuri par- 
haiten yksin. Heittäydy pitkäksesi kauniina kesäi- 
senä sunnuntaina nurmelle tai kalliolle. Miten suloi- 
sesti sinua hivelee leppoinen tuulen henki. Kilvaten 
linnut laulelevat ympärilläsi, ja huomiosi kiintyy väliin 
yhteen, väliin toiseen siivekkääseen. Ja parhaillasi 
kun niiden laulua koetat lapsen tavoin matkia, kuulet- 
kin käen kukuntaa. Miten se sydäntä sykähdyttää! 
Lasketpa tarkoin, montako kertaa se sinulle kukkuu. 
Mutta nyt kirvelee kättäsi. Muurahainen veitikka! 
Et kuitenkaan raski tappaa sitä, vaan silmäsi kiintyvät 
kymmeniin muihin, jotka eivät tanssi eivätkä laula, 
vaan pyhänäkin korsia kekoonsa vetävät ja luoma- 
kunnan Herran käskyjä noudattavat. Iloitset siitä. 
Monet muut pikku oliot ja pörriäiset ympärilläsi liik- 
kuvat. Kaikkiin nähden teet huomioitasi ja kaikki si- 
nua huvittavat. — Vähitellen väsyt lähimpään ympä- 
ristöösi ja annat katseesi kulkea kauemmas, missä val- 
litsee hiljainen rauha. Kuulet silloin järveltä laineiden 
laulua. Se tuntuu niin rauhoittavalta. Ja sinisen jär- 
ven pinta hukuttaa sinut tunteiden maailmaan. Osuvat 

sitten silmäsi naapurin niittyyn, joka valkoisena, päi- 
vänkakkaroista valkoisena merenä, lainehtii ja sinut 
kokonaan hurmaa. Yltäkylläisesti on nautintoa ja rie- 
mua. Luot silmäsi taivaan pilviin. Valkeita, loista- 
via hattaroita. Ne houkuttelevat sinut ehkä hyräile- 
niään: »pilvet on pilviä, vaikka ne kuinka kullassa rus- 
kotelkoot» . . . On niin paljon katsottavaa ja kuulta- 
vaa, että tuohon paljouteen ikäänkuin hukkuvat yksi- 
tyiset ilmiöt. Et voi niihin pitkäksi aikaa kiintyä. Vain 
aurinko tuntuu pysyvän paikallaan. Olet kiitollinen 
sille, sillä tiedät sen suureksi elämänanta jaksi, jonka 
lämmin säteily saa tuulet puhaltamaan, aallot loiski- 
maan, ruohon kasvamaan, linnut livertämään. Ylös 
noustuasi tuntuu kuin taivas, vedet ja maa yhtyisivät 
suureen riemusoittoon. Ja ihme on, ellei silloin sinun- 
kin huulillesi puhkea riemullinen tunnustus: »Kaunis 
olet synnyinmaa» tai ellet silloin tuntisi kaipuuta: »Oi, 
jos oisit, sydämeni, puhdas kuni uusi oras!» 

Tai haluatko huvitella yksinäsi kevättalvisen sun- 
nuntain hiljaisessa aamutunnussa. Tervaa silloin 
ajoissa suksesi ja lähde liikkeelle auringon noustessa. 
Puut ovat huurteisissa juhlapuvuissaan. Hanki kim- 
meltää tuhansin välkkyvin tähdin. Kevyesti luistaa 
suksi. Täysi hiljaisuus vallitsee kaikkialla. Tuolla 
vain rasahtaa pensas yksinäisen jäniksen säikähtä- 
neenä lähtiessä juoksemaan. Kiipeät vaaralle, jonka 
alla on leveä valomeri, järvenselkä. Irti olet silloin 
arkisista touhuista ja maan tomusta. Nopeana pulp- 
puaa veri suonissasi. Tunnet nuoruuden suurta voimaa 
ja iloa. Silloin kuulet järven selältä aisakellojen kili- 
nää, kun kirkkoväki siellä ajaa ja hevoset tasaisessa 
tahdissa hölkkäävät. On pääsiäisaamu. Kirkonkellojen 
juhlallinen kumahtelu kantautuu korviisi. Ja vaikk'et 

ollut aikonutkaan kirkolle asti retkeäsi ulottaa, niin nyt 
et voi vastustaa kellojen kutsuvaa ääntä, vaan lasket 
rinnettä alas ja painallat kirkkoa kohden. Kohta olet 
siellä iloisin ja kiitollisin mielin ylistämässä pääsiäi- 
sen ylösnoussutta Herraa. 

Toveruus. 

»Miksikä tähdet taivahalla noin ovat vieretyksin? 
Miksikä ihmiset etsivät toistaan eivätkä viihdy yksin? 
Totta ne tahtovat taivaan tähdet loistaa kirkkahammin, 
Totta ne tahtovat ihmislapset elää ihanammin?» 

Näin runoilija. Ja sananlasku sanoo: »Kaksin aina 
kaunihimpi.» — »Ei ole ihmisen hyvä yksinänsä olla», 
kaikui jo maailman alusta ja Jumala teki ihmiselle 
avun. Tämä apu oli avioliitossa. Mutta muutenkin 
ihmiset tarvitsevat ja kaipaavat toisiaan lakkaamatta, 
erikoisesti nuoret ihmiset. Aluksi nuori etsii hyvää 
ystävää ja toveria. Myöhemmin tämän ystävän pitää 
olla toiseen sukupuoleen kuuluva ja muuttua elin- 
ikäiseksi toveriksi. 

Hyviä ystäviä ei voi kenelläkään olla monta* Hep- 
realainen sananlasku sanoo: »Mies, jolla on monta 
ystävää, saa kipuja kestää, mutta oikea ystävyys on 
veljeyttä lujempi.» Hyvät ystävät eivät seurustelus- 
saan tarvitse paljon ohjelmaa, heillä on huvia tar- 
peeksi, kun he vain tapaavat toisensa ja saavat olla 
toistensa seurassa. Jos ystävyys on puhdasta ja hyvää, 
niin ystävät antavat toisillensa paljon ja kasvattavat 
toisiaan monessa suhteessa. Vielä vanhat ja harmaa- 
päät kertovat lämmöllä ja ilolla nuoruutensa ystä- 
vistä, joiden muisto kirkastaa heidän elämäniltansa 
yksinäisiä päiviä* 

Ja kun on kysymys nuoren ihmisen iloista ja hu- 

veistä, silloin toveruus on varsin tärkeä seikka. »Sano 
minulle, kenen kanssa seurustelet, niin minä sanon si- 
nulle, millainen olet.» Tämä pitää eritoten paikkansa 
huvitteluun nähden, sillä siinä ei ihmisiä sido toisiinsa 
mikään muu kuin harrastusten, maun ja mielitekojen 
yhtäläisyys. Työpaikalla emme useinkaan itse voi 
mitään vaikuttaa seuraamme, mutta huveihin mennes- 
sämme ja vapaa-aikoja viettäessämme voimme. To- 
verien valinnassa on siksi oltava hyvin varovaisia ja 
vaativia. Niiden parissahan on mennyt monen tytön 
siveys, monen pojan kunto ja raittius. Mutta eihän 
aina voi ympäristöstään karata, sanotaan, onhan oman 
kylän nuorison harrastuksiin ainakin jossain määrin 
otettava osaa. Niin on tehtävä. Mutta silloin on, jollei 
tuo seura ole kaikin puolin hyvää, karaistava itsensä 
ja koetettava heidänkin huonoon ilmapiiriinsä viedä 
suolaa ja voimaa. 

Urheilu. 

Etsittäviä huveja ovat urheilu, voimistelu, monen- 
laiset urheiluleikit ym. ruumiillista kuntoa edistävät 
puuhat. 

Urfieilua harjoitetaan tavallisesti hyvin vähän yk- 
sin ollen. Se vaajii toisten kannustusta ja innostusta. 
Siinä tarvitaan määrättyjen tulosten saavuttamista ja 
ennen kaikkea kilpailua, ennenkuin sitä säännöllisesti 
jatketaan. Urheilun puolesta ei minun tarvitse kovin 
monisanainen olla, sillä sehän on nyt muotiasia. 

Valitettavasti on urheilulla nurjat puolensa niin- 
kuin kaikilla hyvillä asioilla. Eräässä pitäjässä mat- 
kustaessani kertoi leikillinen kyytimieheni seudun suu- 
resta urheiluharrastuksesta. Hän sanoi eräänäkin 
kesäisenä arkiaamuna ajaneensa kylän läpi ja näh- 

ireensä ihmeekseen, että kylän nuoret miehet olivat 
jotenkin kaikki kentällä hyppäämässä ja juoksemassa. 
Ja hän päätti kertomuksensa tähän tapaan: Jos ne vain 
samalla tavalla jatkavat, niin kyllä ne pian loikkaavat 
leukansa naulaan; moni talo jo menee taaksepäin, siitä 
tulee leivän loppu. — Urheilu kuuluu nuorille. Paljon 
tarvitaankin vielä työtä, ennenkuin edes kaikkien nuor- 
ten miesten hartiat suoristuvat ja Jumalan kuvat alka- 
vat käydä pää pystyssä. Mutta jos liiallisen urheilu- 
innostuksen tähden jokapäiväiset velvollisuudet jää- 
vät tekemättä tai tulevat huonosti hoidetuiksi, niin 
saakaamme olympialaismainetta vaikka vielä enem- 
män kuin olemme saaneet, niin ei siitä leipä lisäänny 
Suomen kansalle eikä lopulta kovin paljon muutakaan 
siunausta tule. Pokaaleilla ja kunniamerkeillä, »hei, 
hei»- ja »eläköön»-huudoilla ei kansa elä. Kun me 
keholtamme nuorisoa urheilemaan ja siitä terveellistä 
huvia itselleen löytämään, niin me samalla teroi- 
tamme, että urheilua on harrastettava sellaisessa muo- 
dossa, että suuret joukotkin voisivat ottaa osaa siihen, 
niin ettei se jäisi vain harvojen kilpailuksi pisteistä ja 
ennätyksistä. Ja siihen sopivia urheilulajeja ja urheilu- 
leikkejä on meillä tarpeeksi, kun ne vain otetaan ylei- 
seen käytäntöön. Esim. monet palloleikit ovat aivan' 
erinomaisia. Yksinkertaisetkin voivat olla niissä mu- 
kana tarvitsematta jäädä syrjästä kurkottelemaan, 
niinkuin tapahtuu yksityisten kilpasankarien treenauk- 
sissa, jotka eivät enää ole mitään huvia, vaan jotka 
väsyttävät sekä harjoittajansa että katsojansa. 

Oikeiden huvipaikkojen ohjelmiin eivät kuulu ru- 
mat puheet ja voimasanat. Urheilustakin, ennenkuin 
se on kaikin puolin terveellistä, on karsittava »perke- 
leet» pois. Silloin siinä voivat olla mukana nekin nuo- 

ret, joille »henki on enemmän kuin ruumis», ja jotka 
eivät viihdy kiroilevassa joukossa. Nykyisin nim. vali- 
tetaan, että urheilunuoriso hyvin vähän piittaa hengen 
kehityksestä ja aatteelliset harrastukset ovat heille 
vieraita. 

Mutta mielestämme ei riitä vielä sekään, että urhei- 
lijan käytöstä ja puhetapaa sievistellään. Itse urheilu- 
seurojen ohjelmaakin olisi sikäli laajennettava, ettei 
se sisältäisi pelkkää »pisteiden» tavoittelua. Eihän 
urheilun lopullinen tarkoitus voi olla pelkästään se, 
että toisista saataisiin hyviä pituushyppääjiä, toisista 
korkeushyppääjiä, kolmansista 100 metrin juoksijoita, 
neljänsistä kiekonheittäjiä jne., tuollaisia vain mää- 
rätyille aloille pystyviä huippusaavutusten tavoitteli- 
joita; vaan päämääränä lienee kansan yleinen ruu- 
miillinen kehittäminen kestämään ponnistuksia ja suo- 
jaamaan terveyttä. »Pisteiden» tavoittelulla ei voida 
vetää mukaan kaikkia. Urheiluseurojen ohjelmissa 
olisi mielestämme suotava suurempi sija kaikenlaisille 
laulu- ja palloleikeille sekä peleille. Ne vetäisivät var- 
masti mukaan paljon sellaista ainesta, joka nyt pysyt- 
telee kokonaan syrjässä urheilun parista. Jos edelleen 
urheiluseurat saataisiin omistamaan jokaisessa toi- 
mintamuodossa ja jokaisessa tilaisuudessa näkyvä aat- 
teellinen henki, silloin nähdäkseni urheiluseurat pystyi- 
sivät entistä monin kerroin voimakkaampaan kansan 
yleiseen kasvatustyöhön,, silloin ei vakavimmillakaan 
ihmisillä olisi niitä vastaan valittamista. 

Huvimatkat. 

Allekirjoittaneen nuoruuden muistoista astuvat 
usein esiin huvimatkat. Ei meillä ollut polkupyöriä 

eikä autoja, vaan jalkapatikassa kuljimme sangen pit- 
kiä matkoja. Olimme kovin onnellisia, kun monena 
kesänä perätysten pääsimme 5 — 6 päivän matkalle 
pitäjän syrjäkyliin ja naapuripitäjiin. Millä touhulla 
valmistimmekaan noita matkoja! Marssin raikuessa 
lähdimme reput selässä liikkeelle viimeisestä talosta. 
Vähänkin huomattavilla paikoilla, koskien ja järvien 
rannoilla kaikuivat isänmaalliset laulumme. Naapuri- 
pitäjän kirkon pihalla veisattiin suvivirsi. Ja kun vä- 
symys pyrki saavuttamaan, koetimme iloisella mars- 
sin sävelellä tai sopivalla laululeikillä norjistaa kan- 
keita raajojamme. Tällainen matkue oli siihen aikaan 
syrjäkylässä hyvin harvinainen. Koko kylä kertyi 
meitä katsomaan ja yötiloja talojen aitoissa meille kil- 
van tarjottiin. Hyvinä ystävinä erosimme yöpaikoista. 
Siellä syntyi rakkautta kansaan ja halua tehdä jotakin 
sen kanssa ja sen hyväksi. 

Sateen sattuessa neitosten kansallispukujen värit 
menivät kokonaan sekaisin ja matkaeväät liukenivat 
melkein olemattomiin. Mutta silloin ritarit olivat kek- 
seliäitä: ahkerasti viljeltiin huumorin lahjaa ja käy- 
tännöllisiäkin keinoja keksittiin pulasta pääsemiseksi. 
Ja kun aurinkokin kohta paistoi täydeltä terältä, niin 
pian siinä unohtuivat pienet harmit ja riemu puhkesi 
värikkäisiin kukkiin. 

Kotiin tultua olivat usein kyllä jalat kankeina, 
mutta pää oli täynnä uusia ajatuksia ja muistissa pal- 
jon hyvää ja kaunista, niin että seuraavan kesän retkeä 
jo ryhdyttiin suunnittelemaan. 

Kun joskus tapaan senaikuisia hu virna tkatovereita, 
kuudenkymmenen korvilla olevia emäntiä, ruustinnoja, 
koulurehtoreita, opettajia ym., niin entisten huvimatko- 
jen tunnuslauseet ovat ensimmäisiä huulilla ja nuoruu- 

den lämpöisissä muistoissa pian unohdetaan nykyisen 
elämän huolet ja painot. 

Meistä tuntuu, ettei nykyajan nuorilla ole ollen- 
kaan niin hauskaa. Paljonhan ne hauskuudestansa pu- 
huvat, vieläpä sitä on paljonkin, mutta se kulkee fil- 
min nopeudella ja siitä jäävät jäljelle vain kipeät sil- 
mät. Kun kaikki paikat sivuutetaan polkupyörän tai 
auton kiireisellä ajolla, niin ei kotiin tultua osata isälle 
ja äidille sanoa muuta kuin lyhyesti: »kyllä oli hauska 
matka», ja huomenna on jo kaikki unohtunut. Minä 
sanoisin nykyajan nuorille: Järjestäkää lomanne niin, 
että hyvien toverienne kanssa voitte tehdä kesällä vii- 
kon huvimatkan kauniiseen, mutta niin syrjäiseen seu- 
tuun kuin mahdollista. Kun sen makuun pääsee, ei 
ensimmäinen retkenne jää viimeiseksi. Niistä saatte 
paljon huvia ja kauan niitä kaivaten muistelette. 

Nyt pyydän teitä mukaani kalaretkelle % sillä se oli 
entisajan nuorille hyvin tärkeänä kesäisenä huviohjel- 
mana. Valitettavasti ei meillä aina ollut tilaisuutta sii- 
hen muulloin kuin sunnuntaina, ja se herätti pahaa» 
verta vanhemmissa ja muissa uskonnollisissa ystävis- 
sämme. Mutta me lupasimme siellä luonnon suuressa 
kirkossa muistaa myöskin Jumalaa ja pitää hartaus- 
hetkenkin kirkonmenojen aikana. Tytöillä oli touhua 
eväiden laittamisessa ja pojilla kalastusvehkeiden kun- 
toonpanossa. Ja niin sitä lähdettiin lauantai-iltana mo- 
nen parin soutaessa. Saareen päästyä oli ensimmäi- 
senä kiireenä yöpaikkojen järjestäminen. Tytöille 
useimmiten saatiin kalamaja, mutta pojat saivat yöpyä 
kalliolle. Illallisen ääressä oli hauskaa, ja sitten heti 
viemään verkot ja koukut vesille. Nukkumisesta ei ol- 
lut paljon puhetta — eihän ihminen siinä iässä aina 
unesta perusta, ja aamulla oli kuitenkin noustava kil- 

paa auringon kanssa ongelle. Aikaisilla aamutunneilla 
on matkalla sydänmaan järvellä oma tenhonsa, kun 
vain korvat, silmät ja sydän ovat auki. Puuhaa riitti 
sitten »rantakalan» keitossa. Siinä tahtoi monasti to- 
teutua: »mitä useampi kokki, sen huonompi soppa». 
Mutta se oli yhtä hauskaa. Kalasoppa vaatii sitten 
suloisen levon rantakalliolla, jossa runoillaan ja haa- 
veillaan ja pohditaan elämän ihmeitä. Mutta nythän 
muistammekin jo olevan kirkkoajan ja kohta kaikuvat 
sydämen pohjasta »Herraa hyvää kiittäkää», »Kellot 
kaikuu, kellot temppelin» ym. mielialaan sopivat laulut. 
Iltapäivällä juodaan kirkkokahvit, syödään sopan täh- 
teet ja kun on hetkinen laulettu ja muutamia reippaita 
leikkejä leikitty, niin alkaakin jo tulla kiire kotiin, 
jonne saavuttua ollaan yksimielisiä siitä, että kala- 
matka oli erittäin hauska. 

Tai saavutteko vielä kotikyläni juhannuskokolle? 
Muutamina juhannuksen edellisinä iltoina on jo oltu 
joukolla kokoomassa risuja ja ostettu kauppiaalta yh- 
teisesti pari tervatynnyriä kokkoa varten. Kun aatto- 
illan askareet on tehty ja sitä ennen jo pihat ja tuvat 
koivuilla kauniiksi koristettu sekä juhannus-saunassa 
käyty, niin onkin jo kiire kokolle. Kun Matti-myöhäi- 
setkin ovat saapuneet, niin pian leimuaa kökkö täy- 
dessä tulessa, ja nykyajankin nuoret tietävät, mikä 
tenhovoima juhannustulella on ja miten ihmeellinen 
juhlatunne sitä katsellessa sielussa liikkuu. Kun kaikki 
on hiillokselle palanut, tuijotellaan jonkun aikaa sii- 
hen, mutta pian herätään näistä haaveista ja ryhdy- 
tään suorittamaan muuta ohjelmaa. Sen ei tarvitse 
olla monimutkaista eikä jännittävää. Joku pitää pu- 
heen nuoruudelle, toinen lausuu runon ja yhteisesti 
lauletaan »Olet maamme armahin». Sitten kiireesti 

»leskeä juoksemaan» tai »viides pyörä vaunussa», lei- 
kitään joku kaunis piirileikki ja ainakin yksi »vedä ver- 
kaa, kudo sarkaa» — ja sitten nopeasti kotiin edes vä- 
hän nukkumaan, ettei päivällä kirkossa vain torkuttaisi. 
Sellainen juhannusyö on kiehtova, tuntuu kuin olisi 
keijukaisia joka pensaassa kertaamassa piirilaulun sa- 
noja »hifa, hei, sen tuuli vei». Kaunis, hiljaa huojuva 
ruispeltokin on nyt hymyilevämpi kuin muulloin, sitä 
täytyy hetkinen ihailla ja kuunnella ruisrääkkää, jonka 
senkin tekee mieli yhtyä lauluun »hih, hei, sen tuuli 
vei». 

Seurat. 

Eivät nykyajan nuoret jouda tällaisia enemmän tai 
vähemmän yksityisiä huvitilaisuuksia järjestämään. 
»Meillähän on yhdistyksiä ja seuroja, jotka vievät 
meiltä kaiken ajan ja siellä me saamme huvitella tar- 
peeksi.» Se on totta ja siitäkin on vähän puhuttava. 

Meidän nuoruudessamme ei ollut paljon yhdistyk- 
siä. Nuorisoseuroja ei paljon tunnettukaan. Vain 
raittiusseurat olivat meidän yhdistyksiämme. Ja niistä 
me saimme paljon huvia, vaikka vähän toisella tavalla 
kuin ylimalkaan nykyaikana. Nykyisin kuulee usein 
sanottavan: »Meidän kylässä ei saada edes huveja toi- 
meen, ei yhtäkään näytelmää voida esittää, kun ei ole 
mitään yhdistystä.» Yhdistyksiä siis ajatellaan pel- 
kästään huvien järjestäjiksi. Kun seurat usein tälle 
väärälle perustalle muodostetaan ja kun se otetaan 
melkein ainoaksi päämääräksi, ei ole ihmettelemistä, 
jos niiden näyttelemis- ja tanssivimmaa ei saada mi- 
tenkään kohtuuden rajoihin. Me perustimme seuramme 
itseämme sen kautta varjellaksemime ja toisia auttaak- 
semme. Tästä itsekasvatus- ja palvelustyöstä xne löy- 

simmc myöskin huvimme. Ei tullut tanssi kysymyk- 
seen Kymenlaakson pitäjien yhdistysten iltamissa ja 
juhlissa, useimmissa ei edes piirileikkikään. Sitä sal- 
littiin korkeintaan jollakin huvimatkalla. Ja kuiten- 
kin me olimme kovasti kiintyneet seuroihimme. Nuori 
mieli sai niistäkin tarpeeksi huvia. 

Harrastukset ja vaatimukset ovat nyt kokonaan toi- 
senlaiset kuin silloin, ja aikaansa täytyy vanhankin 
koettaa ymmärtää ja siihen oikealla tavalla suhtautua, 
vaikk'ei kaikelle voikaan siunaustaan antaa. 

Minä säälin yksinäisiä nuoria. He saattavat mo- 
nesta pahasta varjeltua, mutta paljon heiltä puuttuu, 
ja heidän särmänsä ja kulmansa, joita vain toiset nuo- 
ret pystyvät hiomaan pois, jäävät heille. Nuoren ihmi- 
sen täytyy ottaa osaa aikansa hyviin pyrintöihin, hänen 
täytyy kantaa kortensa yhteistyöhön, millä nimellä ja 
missä muodossa sellaista paikkakunnalla esiintyykin. 
Uskonnollisia yhdistyksiä nuoria varten meillä on 
useanlaisia; tunnen monta nuorta, jotka niihin ovat sie- 
lustaan ja sydämestään kiintyneitä eivätkä kotinsa li- 
säksi juuri muuta huvia kaipaakaan. Iloitsemme hei- 
dän onnestaan. 

Tunnen monta maallisiinkin seuroihin kuuluvaa, 
jotka siellä kasvavat ja kehittyvät ja tarvitsemansa hu- 
vin löytävät. Iloitsen siitä, että nykyisenä itsekkäänä 
aikana niinkin paljon nuorten hyväksi yhteistyötä uh- 
rataan ja että nuoret koettavat toisiansa kehittää ja 
huvittaa. Vieläpä rohkenen lausua iloni siitäkin, että 
on suoranaista huvittelua varten järjestetty puhdas- 
henkisiä taloja, kun kodit lyövät laimin nuorten kas- 
vatusta ja huvintarvetta niin paljon kuin ne tekevät, 
sillä on parempi, että nuoret ovat valoisissa saleissa ja 

edes jonkinlaisen valvonnan alla, kuin että he pimeissä 
nurkissa harjoittaisivat kaikenlaista raakuutta. 

Kotiopintokerhon hauskuus. 

Voidaanko kotiopintotyöstä puhua huvitteluna ja 
ilonpitona? kuulen kummastuneita kysymyksiä. Eikö 
kotiopintokerho tarkoita vakavaa opiskelua, joka on 
kaukana huvista? 

Pyydän lukijaa tulemaan kanssani kylään, missä 
toimii kotiopintokerho. Siellä ei remuta. Mutta sinä 
näet iloisia silmiä kaikkialla. Seuratkaamme asiain 
menoa. Kerholaiset laulavat aluksi isänmaallisen lau- 
lun. Siinä jo kuulet heidän innostuksensa voiman, sillä 
tuo laulu ei ok mitään hiljaista mukana-hyräämistä, 
josta joidenkuiden johtoon pyrkivien äänet kimeäm- 
pinä ja voimakkaampina erottuisivat. Siinä ovat kaikki 
sydämestään mukana, sillä heillä on iloa. 

Heti laulun päätyttyä astuu yksi joukosta toisten 
eteen ja ryhtyy esittämään mietteitään talonväen käy- 
töksestä silloin, kun talossa on vieraita — kerhossa 
luetaan nim. »Nuorison käytöstä». Hän yrittää panna 
parhaansa tähän esitykseensä, sillä ovathan häntä 
kuulemassa hänen toverinsa, joista monet jo ovat pitä- 
neet esityksensä ja joista toiset vuorollaan joutuvat 
hänen . asemaansa. Heidän arvostelunsa kannustaa 
häntä siksi ponnistamaan voimansa ja kokoamaan aja- 
tuksensa mahdollisimman selviksi. Ja kuulijain mie- 
lenkiinto on myös täysin elävä. He tuntevat esiinty- 
misen vaikeudet omasta kokemuksestaan ja siksi he 
ovat myötätuntoisia arvostelijoita. He eivät puhujan 
kielen joskus kompastuessa, purskahda pilkalliseen 

nauruun, vaan hymyilevät veitikkamaisesti ja melkein 
rohkaisevasti: sattuuhan sitä nyt sellaista. 

Puhujan lopetettua esityksensä astuu tähän koko- 
ukseen valittu puheenjohtaja paikalleen ja niin alkaa 
keskustelu kotona luetun kirjan luvun ja nyt juuri 
kuullun esityksen johdosta. Kerholaiset ovat jo tottu- 
neet näihin yhteisiin kokouksiin ja toistensa seuraan, 
ettei heidän tarvitse kainostella. Heti pyydetään mo- 
nia puheenvuoroja. Iloisesti käy keskustelu. Väliin 
tartutaan toisten ajatuksiin ja sanoihin kiinni hyvin 
hanakasti, erilaisia mielipiteitä puolustellaan suurella 
lämmöllä — mutta ei erehdytä vastustajia halventa- 
maan, väittely ei muutu riidaksi. Jakun joku on osan- 
nut sanoa jotakin oikein paikalleen osuvaa ja terävää, 
hän saa osakseen hyväksyvää liikehtimistä joka ta- 
holta. Kaikkialla on hauskaa. Ja kun lopuksi on lau- 
lettu reippaasti, lähtevät lukijat kotiinsa, edelleen in- 
nokkaasti keskustellen matkatoveriensa kanssa. Ja 
saamme olla varmoja siitä, että vaikka matkotoveruk- 
sina on tyttöjä ja poikia, heidän keskustelunsa ei 
muutu nauruntirskunnaksi sopimattomien vitsien ja 
sukkeluuksien johdosta, sillä heillä on yllin kyllin 
hyviä keskustelun aiheita. He saattavat iloisesti nau- 
raa remahduttaa, sillä juuri käytöksen alalla on tie- 
tysti jokainen nähnyt niin paljon kaikenlaista omassa 
ympäristössään, että naurua, viattoman naurun aiheita 
heillä on loppumattomasti, kun he vain rupeavat niitä 
muistelemaan. Ja tämä matkan varrella suoritettu kes- 
kustelukin yhä syventää heidän käsitystään hyvän käy- 
töksen arvosta ja painaa vastaisen varalle heidän mie- 
leensä monta tärkeää seikkaa. 

Myönnät kernaasti, että kerhotyö on hauskaa. 
Mutta se johtuu siitä, sanot, että sattui luettavana ole- 

maan kaikkia niin läheltä koskeva kirja kuin »Nuori- 
son käytös». Jos luetaan jotakin muuta ainetta, niin 
ei suinkaan voida samaa iloa ylläpitää. 

Siinä erehdyt täydellisesti. Tuhannet kotiopinto- 
laiset voivat vakuuttaa sinulle toista. Ihmisen uteliai- 
suus ja ihmisen tiedonhalu on rajaton. Samoin ihmi- 
sen kyky oppia uutta on äärettömän suuri. Luettakoon 
kerhossa mitä ainetta tahansa, sillä on aina mielenkiin- 
toa. Ja keskustelu asiasta, se se vasta on hauskaa. 
Jos me vain luemme, niin lukemamme asiat pysyvät 
ikäänkuin meidän ulkopuolellamme. Mutta kun me 
otamme osaa keskusteluun, niin siinä meidän täytyy 
omintakeisesti selittää ajatuksemme toisille, asian, 
josta puhumme, täytyy muodostua osaksi meidän aja- 
tuksistamme ja sillä tavalla se jää pysyvästi muis- 
tiimme. Vaikka esittämämme tieto on kirjasta kotoir 
sin, niin esittäessämme sitä toisille me lisäämme siihen 
jotakin omasta ajatusmaailmastamme, me puhumme 
sen omana tietonamme. Ja kun me näin huomaamme 
omistavamme tuon tiedon, joka vielä äsken oli kirjassa, 
joka oli vierasta meille, niin se tuottaa meille sanoma- 
tonta iloa. Meistä on erittäin hauskaa keskustella 
näistä asioista toisten kanssa, sillä ne ovat meille uusia 
ja uutuudellaan ne viehättävät meitä. Siksi on koti- 
opintökerhon keskustelukokous aina mielenkiintoinen, 
aina jännittävä ja hauska, siksi siellä aina kasvot in- 
nosta hehkuvat ja silmät loistavat. 

Jokaiselle tavallisilla henkisillä lahjoilla varuste- 
tulle ihmiselle tarjoaa siten kotiopintotyö, kerhotyö, 
hauskuutta ja iloa — puhumattakaan siellä hankittu- 
jen tietojen tuottamasta hyödystä, mikä on myöskin 
ilon aihe. 

Koti ja nuorten ilot. 

»Puolet maailman kurjuudesta häviäisi, jos kodeissa olisi 
runsaasti iloa.» 

Kaikissa Kotikasvatusyhdistyksen esitelmissä ja 
kirjoissa tullaan lopulta siihen, että ruikuttelu jokai- 
seen kasvatusvaikeuteen nähden on jätettävä pois. 
Työ on kaikkina aikoina nostanut ihmiskuntaa ja nos- 
taa vielä nytkin. Se vain voi Suomenkin nuorison nos- 
taa. Mutta työtä nuorison parantamisen hyväksi ei 
saa kovin paljon vaatia muilta eikä yhteiskunnalta — 
nuorison huvikysymykseenkin nähden on alettava ko- 
dista. 

Minulla on aikoinaan ollut onni kirjoittaa kirja 
»Leikki kasvatuksen palveluksessa», jossa olen koske- 
tellut etupäässä lapsimaailmaa ja leikin suhdetta hei- 
hin. Nyt on kysymys aikuisten nuorten huveista, mutta 
sittenkin omistan tässä aluksi hetkisen lasten iloille ja 
huveille, koska ne ovat eräänlaisena pohjana nuorten 
leikeille ja huveille. 

Jean Paul sanoo: »Pyyhkikää lasten kyyneleet. 
Pitkällinen sade on kukille vahingollinen. Lapset viih- 
tyvät aina vanhempien kasvojen paisteessa. Onko lap- 
sesi almanakassa useita auringonpaisteisia päiviä?» 

Lapset eivät vaadi paljon. He odottavat meiltä 
iloista, ystävällistä sanaa, vähän laulua, vähän leik- 
kiä ja opastusta työhön — leikkimällä. Pääasia on, 
että lapset näkevät, kuinka vanhemmat ottavat osaa 
heidän iloihinsa. Siitä leikit saavat arvoa ja lapset 
viihtyvät entistä paremmin niiden parissa. 

Mielikuvitus on suuri Jumalan lahja. Sitä on kai- 
killa terveillä lapsilla. Ja jos lapsia koetetaan ym- 
märtää, niin mielikuvitus kehittyy suuremmoisesti. Sil- 
loin ei tarvita paljon leikkikaluja: kävyt kelpaavat leh- 

miksi, puupalikat autoiksi ja paperista leikattujen esi- 
neiden kanssa voi järjestää minkälaisia aikaihmisten 
toimituksia hyvänsä. Kerronpa pienen jutun rasavil- 
listä pojasta, joka piti kodissaan aika elämää. Isä 
huusi: — Olehan hiljaa, poika! — Enhän minä sinua 
häiritsekään, vastaa poika, tässähän hyppää neljä pil- 
lastunutta hevosta. — Viisas isä sanoi silloin: — Vai 
niin, sitä en huomannut. No hypätköön nyt sitten vä- 
hän aikaa. 

Tyhmä isä vain olisi ruvennut kyselemään, missä 
ne neljä hevosta olivat, ja pilannut sillä koko leikin. 

Pianhan se lapsen kuvittelu saa pahoja kolahduk- 
sia ja hän lakkaa niistä. Mutta surullista on, jos tätä 
aikaa seuraa välinpitämättömyyden ja tylsyyden kausi. 
Lapsen mielikuvituksen kääntymistä varhaisnuoruuden, 
vaarallisina ikävuosina oikeihin uomiin olisi vanhem- 
pien, opettajien ym. huolella valvottava. Ei olisi jä- 
tettävä nuorten ajatuksia pelkästään sen varaan, mitä 
sattuman tuomat toverit antavat. Jos milloin, niin 
juuri tällä iällä tarvittaisiin, jotta estettäisiin mieli- 
kuvitus askartelemasta vaarallisilla teillä, hyvää kir- 
jallisuutta, ennen kaikkea oikeita elämän taistelusta, 
sankariteoista ja sankarimielestä kertovia kirjoja. 
Niistä nuoret löytäisivät huvia ja saisivat samalla itsel- 
leen tavoiteltavia esikuvia ja terveitä elämänkäsityk- 
siä ja mielikuvia. Mutta myöskin täysi-ikäisten nuor- 
ten mielikuvaelämästä on pidettävä 'huolta/ niin että 
sekin askartelisi kaikessa hyvässä ja jalossa sekä hu- 
veihin että työhön nähden. 

Olen erikoisesti tahtonut alleviivata mielikuvituk- 
sen tärkeyttä ja siksi olen tämän esitykseni kodin teh- 
tävistä nuorten iloihin nähden aloittanut lapsista, 
koska siinä iässä mielikuvitus on vilkkaimmillaan ja 

koska silloin kehitetty mielikuvamaailma on perustana 
myöskin nuoruusajan elämälle. 

Yhtä painavasti tahtoisin tuoda esille toisen seikan, 
jolla kodit voivat vaikuttaa lasten ja nuorten huveihin. 
Ja se on se, että mitä enemmän lapsen sieluun ehdi- 
tään kylvää hyvää, sitä vähemmän sinne mahtuu pa- 
haa, mitä enemmän lapsi viihtyy leikeissään, sitä vä- 
hemmän hän ehtii pahaan työhön. Sama on aikuisen 
nuoren laita. Olkoon häneen nähden sääntönä: ahkera 
velvollisuuksien täyttäminen ensin, oikeaa iloa ja hu- 
via väliaikana — silloin ei keritä pahaa miettiä, vielä 
vähemmän sitä tehdä. 

Lasten ilot ja leikit saavat ymmärtämystä osakseen 
useimpien kasvattajien taholta. Onhan lasten leikki- 
minen niin luonnollista, sanotaan, vaikka sitten mo- 
nesti epäviisaalla menettelyllä paljon rikotaankin las- 
ten riemun ja ilon tarvetta vastaan. Ja minä tahtoisin 
vielä kerran vakuuttaa, että tässä asiassa nuoretkin 
ovat lapsia, vaikkakin aikuisia lapsia. 

Lapsi kaipaa iloa vaistomaisesti, nuori taas enem- 
män harkitusti, itsetietoisesti. Se ei kuitenkaan tee 
nuorten huvin tarvetta vähemmän oleelliseksi. Se on 
niin voimakas, se on niin kokonaan heidän olemuksensa 
täyttävä, että on hyödytöntä ruveta sitä tukahdutta- 
maan ja nuoria sen vuoksi pakkopaitaan pukemaan. 
Pakko kasvattaa useimmissa uhmamielisyyttä. Ennem- 
min tai myöhemmin he joka tapauksessa katkaisevat 
kahleensa ja sellaiset tavallisesti syöksyvät sitten suin 
päin huvitusten virtaan — ja silloin on usein kaikki 
mennyttä. »Ei ilo vaan ilottomuus on hurjistelun äiti», 
sanoo Nietzsche. Älkäämme siis epäviisaasti tukkiko 
nuorisomme pursuavaa huvin halua, vaan koetta- 
kaamme ohjata se oikeisiin uomiin, niin että se huvi- 

raivosta muuttuisi terveeksi, vaihtelua tuovaksi iloksi, 
josta jälleen tekee mieli hedelmälliseen työhön; joka 
ei kuluta työssä tarvittavia voimia liiaksi, vaan niitä 
virkistää. Huvi tulee siten palvelemaan työtä ja ihmi- 
sen pyrkimyksiä, kuten tulee ollakin, eikä anasta itsel- 
leen pääsijää nuorten elämässä. 

Kuri olla pitää, mutta vapaus myös. Jokapäiväinen 
elämä kodissa ei saa olla pelkkää raadantaa leivän 
tähden. Lapsilla ja nuorilla täytyy olla myöskin lepo- 
aikansa, myöskin iloitsemisen ja huvittelemisen aika. 

Sydänmaalaisen äidin kirjoitus nuoruu* 
tensa kodista. 

»Kouluaika loppui niin pian. Alkoi hiljainen kotielämä. 
Useat toverini ottivat osaa nuorten huveihin. He tanssivat, ker* 
toivat siitä minulle ja kutsuivat mukaan. Innostuin silloin minä? 
kin ja lupasin mennä, mutta meno jäi tavallisesti. Sattui käsiin 
joku mielenkiintoinen kiriä tai oli valmistumaisillaan kudin tai 
ompelutyö. Eikä muutenkaan hennonnut lähteä miellyttävästä 
kodista pimeään iltaan. Kesällä taas työn päätyttyä istutettiin 
puita ja pensaita, kylvettiin, kitkettiin, kasteltiin. Katseltiin ja 
vertailtiin edellisvuosien istutusten kasvuakin. Kylän tanssit jäi* 
vät täten omaan arvoonsa, kun luonto tarjosi niin monta näh? 
tävää ja tehtävää. Voi miten iloisia me olimme niihin aikoihin. 
Laulu ja nauru vuorotteli puuhaillessamme. Äiti oli kaikessa 
mukana. Ja luulen, että hänestä säteili se voima, joka kiinnitti 
nuoret kotiin. Palvelijat viihtyivät meillä myöskin ja olivat aina 
vapaaehtoisesti näissä ylimääräisissä kaunistustöissä. 

Syksy* ja talvUiltain huvituksista muistan vanhempien ker» 
tomukset omasta elämästään ja vanhanaikaiset laulut, joita he 
lauloivat. Myöskin luimme paljon ääneen. »Välskärin kertomuk* 
set» käytiin lävitse eräänä talvikautena. Isä varsin oli niin in* 
nostunut, että käski minun laittaa työni pois, jotta kuultaisiin, 
»kuinka sitten kävi». Äiti tuli joskus niin sotaiseksi, että lupasi 
viskoa meitä pienillä kivillä, jollemme pääse siitä muuten irti, 



Kotikyläni nuorison harrastukset olivat siihen aikaan kaik? 
kea muuta kuin kehuttavia. Luulen, että juuri sen vuoksi äitini 
erikoisemmin koetti pitää meitä nuoria erillään nurkkatansseista 
y.m. Jos me joskus intoilimme, että tansseihin pitaa päästä, niin 
saimme luvan siinä tuokiossa tanssia suuren pirtin lattialla vaikka 

»engelskaa» ja »kahdeksaista», joita vanhemmat ihmiset joskus 
näyttivät. Ja niin sanomattoman hauska oli jyrytä oikein mielin 
määrin. 

Jonkun kerran vuodessa, tavallisesti lasten nimi* ja synty* 
tnäpäivinä, kokoontui kylän nuoria meille leikkimään. Äiti ja isä 
olivat koko ajan pirtissä. Muuten oli omituista, että rajuimmat 
ja rivoiksi tunnetut nuorukaiset jättivät kaksimieliset sukkeluu* 
tensa käyttämättä ja tyytyivät leikkimään yhtä lapsekkaina kuin 
muutkin. Vaikuttikohan oikeamielisten, vakavien, joskin nuor- 
ten ilonkaipuun ymmärtävien vanhempien ihmisten läsnäolo sy* 
dänmaan poikien käytökseen heidän itsensä huomaamatta, vai 
mikä siinä oli? 

Sellaista, kun olen kertonut, oli lapsuuskotini elämä. Työtä 
tehtiin innolla. Välillä huviteltiinkin. Laulu sai kaikua vapaasti. 
Yhteisiä harrastuksia oli vanhemmilla ja meillä nuorilla. Äiti ja 
isä olivat kunnioitettavia, arvovaltaisia henkilöitä, joiden tahto 
oli kodin laki. Mutta samalla he olivat ystäviä, joille pelotta voi 
puhua huolensa. Tietysti oli epäsointujakin, tuli erheitäkin, 
mutta yleensä oli elämä niin herttaista. 

Kun myöhemmin olojen pakosta jouduin toisiin koteihin, 
ja näin, miten syvä kuilu monestikin erotti aikuiset lapset ja 
vanhemmat toisistaan, kun näin, miten vanhemmat korkeudes» 
taan tuomitsivat nuortensa ilon etsinnän, antamatta mitään sijalle, 
niin en ihmettele, että kypsymätön nuoriso etsi iloa sieltä, jossa 
sitä ei ole. 

Kun nyt katselen omaa lapsiparveani, toivon sydämestäni, 
että voisin heidät kiinnittää rakkauden siteillä itseeni jo pieninä. 
Kunpa voisin saavuttaa heidän luottamuksensa niin varmasti., että 
koti olisi heille suloisin paikka sittenkin, kun nuoruuden levot* 
tomat ajat saapuvat 1 Kunpa voisin opettaa heitä rakastamaan 
kaikkea hyvää ja jaloa, niin että he etsisivät nuoruudelle kuu* 
luvaa iloa valon lähteiltä ja pyrkisivät kehittämään itseään kun* 
nollisiksi, velvollisuutensa täyttäviksi kansalaisiksi, eksymättä kul* 
kemaan alhaisia pimeyden teitä 1 

i Heikot ovat ihmisvoimat ja helposti voin epäonnistua pyr« 
kimyksissäni. Mutta rukoilla voin lasteni kanssa ja heidän edes* 
tään. Onhan kaikkeuden valtias luvannut kuulla kaikkia, jotka 
rukouksessa Hänelle asiansa puhuvat.» 



Huvien ohjaaminen käytännössä. 

Edellä juuri kuvatun kodin menettely oli huvien 
ohjaamiskysymyksessä yksinkertaista ja tehokasta. 
Kun me tässä luvussa edelleen lyhyesti tätä asiaa kä^- 
sittelemme, koetamme pysyä samalla pohjalla ja antaa 

vain joitakin uusia viittauksia ryhtymättä perusteelli- 
sesti selostamaan kaikkia mahdollisia menettelytapoja, 
koska sitä ei salli tämän kirjan suppea ala, ja koska 
monia huvien valitsemista ja ohjaamista koskevia seik- 
koja on käsitelty toisessa yhteydessä. 

1. Ruumiillinen virkistys ja lepo. 
Raskaan päivätyön jälkeen on ruumiillinen virkis- 
tys ja lepo nuorille usein sangen mieluista ja he ovat 
sellaisesta kiitollisia vanhemmille. Helpottakaa siis 
joskus työvaatimuksia ja antakaa nuorelle ylimääräi- 
nen nukkuma-aika, mutta varokaamme tekemästä sitä 
usein, ettemme heistä kasvattaisi vaativia laiskureita. 
Huvitilaisuuksien perästä ei sellainen saisi tulla kysy- 
mykseen kuin aivan poikkeustapauksissa, sillä nuorten 
täytyy oppia pitämään huvittelua työn lomassa saa- 
tuna virkistyksenä, josta ilman lisälepoa on oltava kii- 
tollisia ja joka on korvattava iloisella velvollisuuksien 
täyttämisellä. Ei ole mitään sen ikävämpää näkyä, 
kuin jos nuoret ihmiset nukkuvat keskellä kirkasta päi- 
vää — olkoon se vaikka sunnuntaikin — yökauden hu- 
vittelun perästä. 

2. Hiljaiset hetket. 
Jospa me silloin tällöin saisimme nuoremme hiljen- 
tymään, saisimme heidät pyhänä kanssamme istumaan 
puutarhakeinuun tai pellon vierellä olevalle kallion 
kielekkeelle! Rauhallinen luonnosta nauttiminen ja 
hiljainen juttelu on joskus tarpeellista ja meidän pi- 
täisi saada nuorisomme ymmärtämään sellainen tilai- 
suus suureksi nautinnon hetkeksi, jota tekee mieli usein 
etsiä. 

Tai kun joskus talonpoikaispirtissä äiti poikinensa 
viettää hämärätuntia ja kertoo heille elämästään ja 

rikkaista kokemuksistaan, niin sivullinenkin, joka sat- 
tuu läsnä olemaan, tuntee miten suuri juhlahetki on 
nuorille ja kuinka sydämet löytävät toisensa. Vielä äi- 
din haudalla sellaisia elämän juhlahetkiä muistellaan. 

3. Ääneen lukeminen. 

Minulle on jäänyt perin hauskoja muistoja ajoilta, 
jolloin kiertokoulunopettajana liikuin syntymäpitäjäni 
kaikissa kylissä. Suuressa perheen pirtissä oltiin ta- 
vallisesti talvi-illoin kaikin koossa. Pärevalkean va- 
lossa ja ristikkotulen ääressä naiset karttasivat ja keh- 
räsivät, miehet tekivät koreja ja kauhoja ja joku luki 
ääneen kirjaa, joka siihen aikaan vielä oli verrattain 
harvinainen. Saattoihan joku ukko ärähtää: no kaik- 
kea lorua ne panevat kirjoihin, mutta nuoret kuunteli- 
vat pelkkänä korvana. Silloin ei ollut kenelläkään 
kiirettä kujille. 

Ajat ovat siitä paljon muuttuneet, mutta luistaa se 
luku sähkövalonkin ääressä eikä nyt ole puutetta kir- 
joista. Tosin nyt monin seuduin perheen kaikilla jäse- 
nillä alkaa olla kiireensä ja menonsa, mutta eiköhän 
olisi onnellista, jos edes kerran viikossa kokoonnuttai- 
siin kodin lukuseuraan. Luettavan kirjan pitäisi olla 
kiintoisa, mutta samalla sellainen, että se kasvattaisi 
yhteishenkeä perheen jäsenissä. Kuuntelijoilla olisi 
samalla erinomainen tilaisuus tehdä käsitöitä, jotka 
antavat niin rattoisan leiman lukuseuralle. Kun joku 
kesken kasvuinen vielä palvelisi teetä tarjoilemalla, 
niin se edelleen lisäisi nuorten hyväätuulta ja kiinnit- 
täisi heitä tähän omaan lukuseuraan. 

Missä on useampia tiedonhaluisia nuoria, niin siellä 
voidaan muutamien kesken jatkaa lukemista myöhem- 
päänkin. Heille ovat varsin suositeltavia tietokirjat, 

joita he voivat lukea kotiopintoja ja tutkinnon suorit- 
tamista varten. Siinähän voi olla kodin piirissä pienoi- 
nen kotiopintokerho. 

Vanhemmilla on kaikkeen tähän nähden se velvol- 
lisuus, että heidän on hankittava lukemiseen tarvitta- 
vat kirjat. Ei riitä se, että kunnan alueelle on saatu 
lainakirjasto. Nuoriso on totutettava käyttämään sitä 
hyväkseen. Mutta kotonakin täytyy olla kirjoja, niin 
että ne jo olemassaolollaan houkuttelisivat nuoria lu- 
kemaan. Nuorilla itsellään ei useinkaan ole käytettä- 
vänä niin paljon rahaa, että he voisivat kirjoja ostaa. 
Vanhempien on tässäkin suhteessa hankittava nuorille 
tilaisuus saada kodin piirissä oikeaa iloa ja huvia. 

4. Laulu, soitto ja leikki 

Luther sääli sellaista kotia, missä ei voida tai ei 
tahdota musiikkia harjoittaa ja ymmärtää. Ja köyhä- 
hän sellainen koti onkin. Kun suomalainen nuori kansa 
usein ja varsinkin kotonaan, on vähäpuheista, niin mikä 
pelastus silloin onkaan laulusta ja soitosta, olkoon että 
tuollainen vähäpuheinen itse esittää laulua ja soittoa 
tai sitä hartaasti kuuntelee. Silloin ei tule ikävä. 
»Laulu syömmet aukaisee», sanotaan. Ja jos kodissa 
laulua ja soittoa paljon viljellään, niin luulenpa, ettei 
siellä nuoren sydän kovinkaan helposti pääse jääty- 
mään. Ennen vaatimattomissa oloissa virsikant elekin 
oli hyvänä apuna. Väkirikkaissa taloissa kotipuoles- 
sani soiteltiin niillä kaksi- jopa neliäänises tikin, ja sel- 
laisesta taidosta olivat vanhat kuin nuoretkin hyvin 
mielissään ja sellaisen kuulemisesta hyvin huvitettuja. 
Harmoonit ja pianot eivät ole joka kodin ylettyvillä, 
ja niiden soittaminen onnistuu vain harvoille. Harkit- 

takoon siksi tarkoin, mikä kone kannattaa kotiin hank- 
kia. Ja kun se kerran on saatu, niin pidettäköön se 
sitten ahkerassa käytännössä. »Paha henki pelkää 
laulua ja soittoa.» Nuoret saavat siitä kiintymystä ko- 
tiinsa, heillä on siinä vapaa-ajoiksi tyydytystä tuova 
harrastuksen esine. 

Lauluun ja soittoon on täysin rinnastettavissa 
leikki. Silloin tällöin riemuitkoot kaikki perheen jäse- 
net leikin temmellyksessä. Ei siihen tarvita juhlalli- 
sia valmistuksia. Jos Pekan pää on toimettomuuden 
ikävästä painuksissa, jos kaikki vakavat askareet jo on 
tehty, niin silloin ei muuta kuin nenäliina solmuun ja 
iso sisko heittää sen Pekalle ja sanoo: laiva on lastattu, 
ja tuossa tuokiossa on koko perhe kilvan miettimässä 
sanoja, jotka alkavat i:llä. Tai jos sekään ei vielä 
saa Pekkaa raiteiltaan, niin äiti sitoo huivin hänen sil- 
milleen, pyöräyttää sokkoa muutaman kerran ja kohta 
on iloa kattoon asti. 

Pyhä mies, joka oli kova pallonpelaaja, sanoi, kun 
häneltä kysyttiin, mitä hän tekisi, jos kuolema tulisi 
palloa potkiessa: »Minä vain edelleen potkisin palloa, 
sillä teen sitä Jumalan kunniaksi.» Meistä eivät mo- 
net vastaisi eivätkä tekisi näin, mutta silti olisi meidän 
lähtemättömästi iskettävä mieleen, että leikki kodissa 
on ja sen tulee olla eräänlaista jumalanpalvelusta. 

5. Tehtäviä nuorille. 

Heidän itsensä niitä keksittävä. 

Laiskuus on kaikkien paheiden äiti, sanotaan, ja 
totta se onkin, varsinkin nuoriin nähden. Usein voi 
panna merkille, että huonoissa huveissa näyttelevät 
pääosia laiskurit ja niiden rinnalla, merkillistä kyllä 

— työn orjat. Edelliset tarvitsevat huvia tappaakseen 
aikaa ja jälkimmäiset keventääkseen huvilla liian ras- 
kasta elämänsä kuormaa. Työteliäät ja ilomieliset ih- 
miset löytävät ylimalkaan kaikesta huvia. 

Ettei nuorten tarvitsisi joutilaisuutta tappaakseen 
ryhtyä pahantekoon, on j out oaj öiksi ja loma-ajoiksi 
kotona keksittävä kaikenlaista puuhaa ja näpertelyä. 
Siellä täytyisi olla välineet veistotöitä varten, monen- 
laisia pelejä: tammipeli, shakki jne. Tytöille ovat pe- 
lastuksena loppumattomat käsityöt — uusia sellaisia 
esitetään monenlaisissa käsikirjoissa ja aikakausleh- 
dissä. Miesten askarteluj a on vaikeampi keksiä, mutta 
monissa kuvalehdissä ja joulujulkaisuissa löytyy niitä- 
kin paljon. Ja Kotikasvatusyhdistys on toimittanut 
kirjasen »Iltapuhteiksi», josta aikuinenkin nuori löytää 
tehtävää ja iloa moneksi vapaahetkeksi. 

Mutta nuorten oma kekseliäisyys tässä on pääasia. 
Kantakoon isä poikansa eteen vaikka kuinka monta 
tehtäväkirjaa, niin vähän on niistä sekä vanhempien 
keksimisistä apua, ellei nuoria itseään ole totutettu sel- 
laiseen puuhaan, elleivät he ole tottuneet itse järjestä- 
mään vapaa-aikojensa viettoa ja askartelua sekä puu- 
hailua keksimään. Näpertely- ja askarteluvälineitä, 
tehtäviä ja leikkejä sisältäviä kirjoja on hankittava — 
eihän niitä monta olekaan — niin useaan kotiin kuin 
mahdollista. Mutta nuorten on itsensä opittava niitä 
viljelemään, ettei vanhemman aina tarvitse olla sor- 
mella osoittamassa ja auttamassa, ja heidän on itsensä 
keksittävä niitä lisää. Kreikkalainen satu kertoo mie- 
hestä, joka tahtoi vapauttaa mehiläiset raskaasta me- 
den hankinnasta. Hän leikkasi mehiläisiltä siivet ja 
kantoi kovasti kukkia niiden pesien luo. Mutta se pal- 
velus ei auttanut: pian kaikki mehiläiset kuolivat. — 

Eivät nuoret ihmisetkään menesty ilman omatoimi- 
suutta, eivät tässäkään asiassa. 

6. Perhejuhlat. 

»Lapsemme saavat periä suuria huolia, vaikeita ky- 
symyksiä, ristiriitaisen ja tukalan elämän. — Koetta- 
kaamme edes jollakin tavoin kirkastaa heidän nuorta 
elämäänsä. Avatkaamme ilolle kotimme ja sydä- 
memme. Kootkaamme poikamme, jotka kärtyisä koti- 
elämä ajaa kadulle, ja tyttäremme, joiden on ikävä 
yksinäisyydessä.» Näin kirjoittaa ranskalainen pappi 
Wagner. Nämä perhejuhlat pidettäköön ensi sijassa 
oman väen kesken. Eihän suurissa perheissä voida 
jokaiseksi syntymä- ja nimipäiväksi kutsua vieraita, 
mutta oman perheen piirissä pitää niin syntymä- kuin 
nimipäivienkin olla suuria juhlia. Kartettakoon kaik- 
kea ylellisyyttä, mutta jotakin on uhrattava. Se on ta- 
lolle lopultakin säästöä, kun siten perhekesteillä kor- 
vataan paljon suuremmat kahvilamenot. Mutta ennen 
kaikkea vallitkoon silloin hilpeä mieli perheen kes- 
kuudessa ja hetkeksi edes unohdettakoon elämän su- 
rut, murheet jne. 

Raamatun kertomuksessa vanhin poika sanoo: Olen 
niin monta vuotta sinua palvellut, etkä koskaan ole 
vohlaakaan antanut riemuitakseni ystävieni kanssa. 
Tämä on oikeutettu ja raskas syytös monelle isälle ja 
äidille, monelle isännälle ja emännälle. 

Nuorten täytyy monessa kodissa olla uupumatto- 
mia työjuhtia, joilta oikeatkin ilot ja huvit kielletään. 
Harvoin he saavat mennä tovereittensa luo ja vielä 
harvemmin nämä saavat tulla heidän luokseen. Varak- 
kaissa kodeissa sitten joskus kuin pahan omantunnon 
peitteeksi pidetään suuria nuorten kutsuja, tansseja, 

jopa naamiaisia. Ne tuttavapiiristä, jotka vähänkin 
pystyvät esimerkkiä seuraamaan, koettavat pyrkiä pe- 
rässä ja vuorostaan järjestää yhtä loistavia juhlia. 
Sieltä tultua sitten kaikki nuoret kotonaan kertovat, 
kuinka hienoja leipiä siellä oli, miten loistavat puvut 
talon tyttärillä, kuinka nuorukaiset juhlien loputtua 
autoilla saattelivat neitosia kotiin jne. Kun koulunuo- 
riso saa olla tällaisissa huveissa puoleen yöhön asti, 
niin silloin ovat asiat hullusti. Näistä petrhekutsuista 
täytyy vähempiosaisten pakosta jäädä pois, koska he 
eivät voi koskaan vastavuoroaan suorittaa. Sota-ajan 
nousukaselämä on vienyt monta hyvää asiaa nurin, 
mm. nuorison oikean huvittelun perhepiirissä. Ei kan- 
nata sellainen juhliminen kuin tässä on kerrottu. Hal- 
vemmaksi sittenkin tulee nuorten viettää iltansa vaik- 
kapa jossakin suurhotellissa. Wagner sanoo: »Ilo ja 
yksinkertaisuus ovat kaksi vanhaa tuttavaa. Pitäkää 
yksinkertaisia kemuja ja kutsuja.» Siis perhekutsut 
vanhaan arvoonsa, mutta pantakoon niiden suhteen toi- 
meen kilpailu yksinkertaisuudessa. Siinä lopulta oi- 
kean ilon menestymisen salaisuus. 

7. Kodin ulkopuolella. 

Kun meillä on niin hienoa ja kaunista, on soitot, 
laulua ja kirjastot ja vieraita saa kutsua koska tahansa, 
(se ei ole ollenkaan terveellistä kodin säännölliselle 
elämänkululle) ja kuitenkaan eivät meidän nuoret 
viihdy kotona, kuulee hyvin monen parempiosaisen äi- 
din valittavan. — Jos asiat ovat tällä kannalla, silloin 
on usein vikaa kodissakin. Mutta kasvattajat tuntuvat 
unohtavan, että maailmaa on muuallakin kuin meidän 
talossa, ja että nuori ihminen tahtoo nähdä, »miten 
siellä eletään ja ollaan. Ja ennen kaikkea he kaipaa- 

vat enemmän ikäistensä seuraa kuin mihin kotona on 
tilaisuutta. Siitä olisi kodin huolehdittava monellakin 
tavalla. Nuorille olisi järjestettävä tilaisuutta huvi- 
retkiin, hiihtomatkoihin, luisteluun ym. Puuhaavathan 
nuoret retkiä itsekin, mutta myöskin vanhempien tulisi 
niiden järjestämiseen ottaa osaa huolehtimalla kyy- 
deistä, kahvikupposen saannista, voileivistä yms. Nuo- 
ret kyllä huolehtivat seurustelusta ja leikeistä. Mutta 
vanhemmat eivät saisi ottaa niihin osaa ainoastaan tyt- 
tärien naittamisen tähden, kuten entinen äiti antoi tie- 
tää, kun ihmeteltiin, miksi hän ei enää järjestellyt 
huvimatkoja nuorille: »Mitä minä nyt enää niistä, mi- 
nähän olen jo saanut kaikki tyttäreni naimisiin.» 

Hiihdot ja luistelut, varsinkin jälkimmäiset, kuulu- 
vat etupäässä kaupunkilaisnuorille. Kun he istuvat 
koulun penkillä tai kirjoituspulpetin ääressä ehkä huo- 
nossa konttori- ja tehdasilmassa, niin mikä olisikaan 
heille parempaa kuin hyvien toverien kanssa kädellä 
raittiissa ilmassa peilikirkkaalla jäällä. Vahinko vain, 
että luistinradoilla kaupungeissa niin usein järjeste- 
tään tansseja, pukuluistelua, naamiaisia ym. sopima- 
tonta, mikä tärvelee puhtaan luonnollisen ilon ja huvin 
ja panee vanhemmat epäilemään, minkälaisessa seu- 
rassa heidän nuorensa mahtavat olla. 

8. Toverit ja toinen sukupuoli. 

Sanotaan, että vakka kantensa valitsee. Ystävien 
ja tovereittenkin valinnassa tämä lienee useimmissa 
tapauksissa totta. Tanssiva juomasakki viihtyy yli- 
malkaan samanmielisten kanssa. Mutta paljon on 
myöskin raittiita, kunnon poikia, joiden paras ystävä 
saattaa olla väkijuomien orja. Vakavamielisen tytön 
lähin ystävä voi olla tanssihimon uhri. Siinä ystävyy- 

dessä taistellaan lujasti, kumpi puoli pääsee voitolle. 
Vaikkapa nuoret etupäässä itse valitsevatkin ystävä- 
ja toveripiirinsä, niin kodilla ja kasvattajien työllä on 
tässä sittenkin suuri merkitys. 

Kysyin kerran nuorelta mieheltä, miksi hän ei 
enemmän viihdy läheistensä nuorten kanssa. »Minä 
en ole tottunut sellaisiin tapoihin», kuului vastaus. Tuo 
läheinen piiri tupakoi, juopotteli, kiroili ja kulki huo- 
noissa huveissa. Nuorukaisesta se oli pahaa jo ulko- 
naisesti. Hän kärsi sellaisesta, eivätkä nuo toverit 
voineet häneen paljon vaikuttaakaan. — Sillä tavalla 
kodin perinnöt pelastavat huonosta seurasta. Kuinka 
paljon enemmän voivatkaan lastensa toverien ja ystä- 
vien valintaan vaikuttaa ne vanhemmat, jotka heidät 
voivat vielä nuoruusiässäkin kodin piirissä pitää. 

Sekä nuorilla että vanhoilla on usein se käsitys, 
että nuoret kulkevat huvittelemassa, kunnes löytävät 
aviopuolison itselleen. Mutta voi onnetonta aviovai- 
moa, joka tanssisalista tai kapakasta tuodaan. Totta 
kai puolisoa on etsittävä, mutta jos se etsintä supistuu 
pelkkiin ilo- ja huvipaikkoihin, niin siitä koituu onnet- 
tomuutta vielä tuleville sukupolvillekin. 

On selvää, että nuorten huveja on tältäkin kannalta 
katsottava. Miten onnellista, jos elämän toverin va- 
linta voitaisiin suorittaa valoisissa, puhtaissa oloissa, 
perhekut suissa, toverillisessa seurustelussa kotiväen 
valvovan silmän alla. Kasvattajan on annettava nuo- 
risolle hyviä neuvoja avioliittokysymyksessä \ mutta 
ei siihen sen enemmän sekaannuttava. Se on kahden 
kauppa. Jos nuorten suhde on sinnepäin menossa, 
niin vanhempien on ajoissa vetäydyttävä pois ja annet- 
tava nuorille tilaisuutta väliensä selvittelyyn — toivot- 



1 Lueteltakoon esim. tekijän kirja »Aviopuolisoiden valinta». 

tavasti on aikaisempi kasvatus ollut sellaista, ettei 
nuorten kahdenkeskinen olo ole vaaraksi, ettei tyttä- 
rien kunniaa tarvitse käräjätaloissa paikkailla. Liial- 
lista vapautta on silti varottava ja nuorten itsensäkin 
mieleen painettava rukous: älä johdata meitä kiusauk- 
seen. 

Iloinen mieli. 

Lapset ja nuoret on opetettava löytämään iloa kai- 
kesta. Koko luonne olisi saatava päivänpaisteiseksi, 
niin että joutuipa ihminen mihinkä oloihin hyvänsä, 
hän aina kykenisi näkemään asiain valoisan puolen, 
löytämään ilon kipenen. 

Lapset ja nuoret on kasvatettava kiitollisiksi, ei 
vain sanomaan tavanmukainen 'kiitos' tai 'paljon kii- 
toksia', vaan todella tuntemaan sydämessään kiitol- 
lista mieltä. Kiitollinen mieli on oikea ilon pohja. Ja 
toisaalta iloinen mieli on valmis kiittämään. 

Lapsille ja nuorille on käytännössä näytettävä, 
että suurin ilo on toisten palveleminen ja että iloista 
antajaa Jumala rakastaa. 

Tanskalainen Pontoppidan sanoo: 

»Minä tahtoisin saada nuoret kulkemaan pysty- 
päin, ei kumaraharteisina. Avokatseisia ja reippaita 
heidän tulee olla ja mieluummin olkoon nenä vähän 
pystyssä kuin että korvat olisivat lupallaan.» 

»Siksipä en tahtoisi liisiksi itkeä nuorisomme val- 
lattomuutta. Se kuuluu nuoren joukon ominaisuuk- 
siin. Nuorukaisella on usein pehmeämpi sydän kuin 
luullaankaan. Älkäämme syyttäkö heitä aina pahasta 
tahdosta. Heihin sopii useimpiin entisen pojan sana: 
En ole paha, isäni! Kuuma veri on kaikki rikokseni; 
nuoruus vain on vikani. Paha en totisesti ole*» 

Palvele ilolla muita. 

»Mikä on onni? Tehdä muita onnelliseksi. Mikä 
on ilo? Tuottaa muille iloa.» 

Monessa kodissa on elämä kuin loppumatonta vael- 
lusta Saharan erämaassa, kosteikkoa ei ole missään. 
Pelkkää työtä ja raatamista, alituista valittelua ja toi- 
votonta ruikutusta. Kaikki onnettomuudet heitä koh- 
taavat. He aivan hukkuvat kuivalla maalla. Kun ilon 
öljyllä pitäisi rasvata jokapäiväisen elämän kuivia rat- 
taita, niin kilvan ripotellaan hiekkaa koneen pyöriin. 
Tulokset sellaisessa kodissa ovat huonot. Nuoriso 
karkkoaa sieltä pois ja etsii huveja huonoista paikoista. 

Varo, ettet sinä kuulu näihin murj ottajiin, oikean 
ilon surmaajiin. Opi iloitsemaan! Mutta muista, että 
se taito on pysyväistä ainoastaan siinä tapauksessa, 
että opit ilostasi aina antamaan muillekin. Se on ih- 
misen suloisimpia etuoikeuksia. Jo Jeremia aikoinaan 
sanoi: »Minä iloitsen heidän tähtensä tehden heille 
hyvää.» Ja hän oli myöskin selvillä sellaisen palve- 
luksen tuloksista, sillä toisessa paikassa sama pro- 
feetta sanoo: »Heidän sielunsa on oleva kuin kasteltu 
puutarha.» 

»Ystävyydeksi» ja »laupeudeksi» nimittävät van- 
hat tarinat Jeesusta. Menkäämme »ystävyyden» luo, 
niin he sanoivat ja hänen luotaan he löysivät viihdy- 
tystä ja iloa, sillä Raamatun sanojen mukaan hän itki 
itkevien kanssa ja iloitsi iloitsevien kanssa. Hän osasi 
kaikille kaikeksi olla, ei vain sanoilla vaan myöskin 
palvelevilla teoillaan, niinkuin Kaanaan häät ym. esi- 
merkit meille todistavat. — On niin surullista, kun niin 
usein näkee Kristuksen opin tunnustajia, joiden päät 

aina ovat kallellaan ja mieli alati murheellinen ja jotka 
tekevät tämän maailman vielä paljoa enemmän mur- 
heen laaksoksi kuin sen Jumalan mielen mukaan tu- 
lisi olla. 

Meidän on palveltava toisiamme ilolla. »Ei vain 
saarnata ja opettaa ilolla, vaan saarnata myöskin 
ilosta», kuten eräs pappi kerran saarnasi. Iloinen mieli 
on valmis uhrautumiseen, onpa se uhrautuvalle mie- 
luistakin. Hän menee suruhuoneeseen hymy huulilla 
ja riemun seppele päässä, ja sieltäkin kuoleman ras- 
kaat varjot väistyvät ja elämänhalu palaa. Raskaan 
työnkin lomassa hän nostaa omansa sekä muiden päät 
pystyyn, suoristaa selkänsä, niin että voittajina voi- 
daan jälleen tarttua työhön. 

Nuoret, teidän ilonne pitää olla kuin kumpuava 
lähde, puhdasta ja viatonta. Sen pitää olla valmis pal- 
velemaan köyhiä, sairaita, vanhoja, orpoja, turvatto- 
mia, langenneita nuoria. Kyllä työtä riittää. Mutta 
voimia myöskin annetaan, sillä iloista antajaa Jumala 
rakastaa. Toisten osana on enemmän auttaa haavoit- 
tuneita, toiset taas riemumielin kiiruhtavat poistamaan 
taistelun syitä. Kummallakin työmaalla tarvitaan iloi- 
sia, rohkeita ihmisiä. He vain voivat nostaa kyliänsä 
ja yhteiskuntaansa. 

Huumorin lahja. 

Vaikka huumori onkin synnynnäinen lahja, niin saa- 
vat muutamat sen kuitenkin hankituksi itselleen ahke- 
rasti ponnistelemalla oppiakseen hauskuuttamaan toi- 
sia. Tuo opettelu voi olla sangen kömpelöä, niin että 
sellaisia huumorin viljelijöitä kuunnellessa usein toi- 
voo, ettei vain monta kertaa joutuisi heidän seuraansa. 
Usein se meillä myös muuttuu suorastaan raa'aksi ja 

törkeäksi, jonka raakojen laumojen naurattajat luule- 
vat kelpaavan toisissakin piireissä. Huumoriakin vil- 
jeltäessä tai sitä opeteltaessa on sentään aina pysyt- 
tävä säädyllisyyden rajoissa, on muistettava, mitä 
hyvä käytös ja tahdikkuus vaatii. 

Oikea huumori ei loukkaa ketään. Kun esimerkiksi 
hauska mies rupeaa tammikuisesta pakkasesta puhu- 
maan kuin lämpimästä kevätpäivästä, tai jos hän suk- 
keluudellaan saa tomuisen ja kuuman maantien tuntu- 
maan vilpoiselta kesäravintolalta, niin hän saa matka- 
toverinsakin suhtautumaan leppeämmin purevaan pak- 
kaseen tai maantien tomuun ja tuottaa siten hänellekin 
virkistystä. Tai ottakaamme joitakin muita esimerk- 
kejä oikeasta huumorista. Kun inies on unohtanut sa- 
teenvarjonsa kotiin ja alkaa sataa, hän sanoo: Kas 
vain, sateenvarjo on viisaampi kuin isäntänsä, se jäi 
kotiin, kun ei haluta kastua. Tomupilvessä kulkeva 
mies lohduttelee itseään ja muita sanomalla: Tomua- 
han olemme ja tomuksi tulemme; tahtoisinpa kuitenkin 
tietää, ovatko ne entisiä vai tulevia ihmisiä, joita sil- 
miini lentää. Tai kun hyttyset häntä purevat, hän loh- 
dutteleiksee: On se sentään onni, etteivät nuo hytty- 
set ole kanojen kokoisia, sillä silloin jäisivät munat 
meiltä varmasti syömättä. Ja kun sattuu aamiainen 
olemaan huono, niin hän lohduttautuu sanomalla: 
Kyllä se päivälliseksi paranee. 

Jos sinulla on huumorin lahjaa, niin vii j ele sitä 
itsellesi ja muille iloksi. Nykyjäänhän ihmiset ovat 
niin kylmiä ja teennäisiä, anna heille huumoria. Kun 
saat heidätkin nauramaan, niin se puhdistaa koko ilma- 
piirin ja virkistää kaikkia. Sanotaanhan, että nauru 
lisää ihmisen ikää. Mutta älä naurata kehittymättömiä 
joukkoja, jotka eivät viattoman huumorisi kärkeä kä- 

sitä, äläkä kulttuurin pilaamaa vaativaa väkeä, sillä 
kummassakin tapauksessa voit suurempaa menestystä 
toivoen joutua käyttämään yhä paksumpia värejä, jo- 
ten huumorin lahjasi joutuu lopulta kaiken rienauksen 
palvelukseen eikä oikeaa iloa lisäämään. 

Lopettajaisiksi. 

»Ilo maailmass' on lyhyt, pettavi tuo. 
Pois kohta sen viehätys vaihtuu 
Kuin ruusu, min lehtiset henkäys luo, 
Kuin kupla, mi hohti ja haihtuu.» 

Niin lauletaan hengellisissä lauluissamme. Se läksy 
on nuorten ihmisten myöskin opittava, varsinkin mikäli 
he kuluttavat aikaa ja voimia huonoihin huveihin. Huo- 
not huvit ovat kuin patenttilaäkkeet, joihin yleisesti 
uskotaan ja joihin paljon rahaa tuhlataan, mutta jotka 
lopulta jättävätkin nauttijaansa vain vahingoittavan 
myrkyn jäljet, parantumisesta ei puhettakaan. Mutta 
kun huonoista huveista — kuten patenttilääkkeistäkin 
— tehdään vahvaa reklaamia, tarttuvat monet syöttiin 
ja vasta huvin maljan pohjasakkaan asti tyhjennetty- 
ään huomaavat — tosin liian myöhään — pettyneensä. 
Nautinnon täytyy nykyaikana olla markkinahelyä, me- 
luavaa, päälaellaan keikkumista, johon suin päin syös- 
tään. Mutta kun siihen myllynpyörään on tartuttu, ei 
siitä olekaan helppo irtautua. Huonoja huveja jatke- 
taan epätoivon vimmalla usein vielä sittenkin, vaikka 
sydämestä, jos sinne päästäisiin kurkistamaan, jo kuu- 
luu vihlova ääni: 

»Ja mun nauttivan luultiin onnestain, 
mutta nähnyt ei kenkään tuskiain.» 

Jos huonot huvit ovat kaikillekin vaarallisia, niin 
ne ovat sitä erikoisesti varhaisnuorisolle. Silloinhan 

tavat ja tottumukset muodostuvat. Jos ihminen silloin 
pääsee huonolle tielle, niin hän joutuu semmoiseen 
suohon, josta hän ei itse pysty nousemaan ja josta tus- 
kin muutkaan häntä voivat auttaa. Siitä syystä on sekä 
opettajilla että vanhemmilla erikoinen syy kiinnittää 
huomionsa varhaisnuorison auttamiseen niin hyvien 
huvien kuin muunkin työn kautta. 

Moni nuorukainen sortuu huonoihin huveihin luulo- 
tellen itsensä liian vahvaksi. He leikkivät tulen kanssa, 
ja kun se kerran vaatteisiin tarttuu, on sitä vaikea sam- 
muttaa. Onhan ihmiselle paljon luvallista, mutta ei 
kaikki luvallinen ole hyödyllistä, siihen tapaan puhui 
jo viisas Paavali. Sitäpaitsi meidän on otettava lu- 
kuun muutkin kuin itsemme, sillä olemmehan kaikki 
toistemme kasvattajia ja siis vastuussa toisistamme. 
Meidän olisi varottava, ettemme olisi »heikoille pahen- 
nukseksi». Vaikka itse emme vahinkoa kärsisikään, 
niin meidät vaaditaan kerran tilille heikoista kanssa- 
ihmisistämme. 

Kun olen monissa paikoin ylistänyt puhtaan maal- 
lisen ilon suurta merkitystä, on lopuksi velvollisuuteni 
yhtyä runoilijan sanoihin: 

»Ilo Herrassa on iankaikkinen vaan. 
Se ruusu ei lehtiä poista. 
Jo nuorena riennä se saavuttamaan. 
Ei vertaista ruusua toista». 

Jos »ilo Herrassa on meidän väkevyytemme», niin 
silloin me mielellämme panemme rajan maalliselle 
ilolle ja vapaudelle, silloin huvittelummekin tapahtuu 
Jumalan kasvojen edessä ja muuttuu voimaksi ja elä- 
mäksi meille. 

